ועדת המשנה לפריפריה, כנסת 18, פרוטוקול מספר 16, 2012-06-19 14:00

מירי רגב: צהריים טובים לכולם.

מירי רגב: אנחנו פותחים את ישיבת ועדת המשנה של ועדת הכספים בנושא הפריפריה.

מירי רגב: זה דיון ראשון בנושא המגזר הדרוזי, תשתיות במגזר הדרוזי.

מירי רגב: הדיון הזה כמובן קיבל את ברכתו של חבר הכנסת גפני יושב-ראש הוועדה.

מירי רגב: אנחנו העברנו הודעה על הדיון הזה דרך פיני קבלו מהשלטון המקומי לכל ראשי הרשויות.

מירי רגב: חלק הודיעו שיגיעו ותיכף נראה מי נמצא פה, וחלק הודיעו שהם לא יוכלו להגיע.

מירי רגב: נמצאים פה גם חברי הכנסת: חמד עמאר, מגלי והבה ואכרם חסון שאותו אני רוצה לברך בברכת ברוך הבא.

מירי רגב: הדיון הזה הוא דיון בו התכוונו לשמוע מראשי המועצות את הסוגיות העיקריות שמפריעות להם, נושאים שעליהם נפתח זום לטיפול.

מירי רגב: אם אין כאן את ראשי הרשויות והמועצות אני אצפה כמובן מנציג השלטון המקומי להציג את הנושאים העיקריים שהוא חושב שיש לטפל בהם.

מירי רגב: בכוונה לא הבאתי נושאים ספציפיים לדיון הזה וזאת כדי שנראה על איזה נושאים כדאי לשים את היד.

מירי רגב: אני יודעת שנציג חורפיש צריך להיות פה, נציג בית ג'ן הגיע, נציג כפר כמא אמור להיות, נציג ג'וליס אמור להיות פה, נציגי דלית אל כרמל אמור להיות כאן, פקיעין אמור להיות פה וסאג'ור.

מירי רגב: סליחה, סאג'ור הודיעו לי שהוא לא יוכל, וגם אוסמה מבוקעאתא הודיע לי שהוא לא יוכל להגיע.

מירי רגב: הוא התקשר הבוקר והוא הודיע לי שהוא לא יכול להגיע.

מירי רגב: השאלה היא האם לחכות לעוד כמה ראשי מועצות או שאפשר להתחיל.

מגלי והבה: אפשר להתחיל ומי שיבוא יבוא.

מירי רגב: בואו נתחיל את הדיון.

מירי רגב: חברי הכנסת יכולים להתייחס בכל שלב שהם רוצים.

מירי רגב: אני חושבת שנתחיל עם ראשי המועצות.

מירי רגב: הגיעו שני ראשי מועצות אחרי הפתיח שלי: בית ג'ן וכפר כמא.

מירי רגב: שלום לכם וברוכים הבאים.

מירי רגב: כפי שאמרתי, הדיון הזה הוא דיון ראשון בוועדת פריפריה של ועדת הכספים בברכתו של חבר הכנסת גפני יושב-ראש ועדת הכספים, וזאת במטרה לדון בנושאים שמפריעים בכל מה שקשור לתשתיות במגזר הדרוזי.

מירי רגב: חלק מהנושאים עלו במסגרת ביקורים שלי ברשויות, חלק עלו על-ידי חברי כנסת שונים בוועדת הכספים או בוועדות השונות.

מירי רגב: אני מצפה שבדיון הזה אנחנו נמפה את הבעיות העיקריות שאנחנו על פיהן נחליט על תוכנית עבודה ונטפל בהן.

מירי רגב: חלק מהנושאים יטופלו במסגרת הוועדה הזאת וחלק מהנושאים יטופלו, אם צריך, גם במסגרת מליאת ועדת הכספים או בדיונים בוועדות אחרות, אם זה ועדת כספים או ועדות נוספות שיש להן נגיעה.

מירי רגב: אני רוצה לפתוח עם ראש מועצת בית ג'ן.

מירי רגב: לאחר מכן ראש מועצת כפר כמא, ולאחר מכן אני רוצה לשמוע את נציג השלטון המקומי, ואחר כך את אלו שנרשמו כאן.

מירי רגב: חברי הכנסת יוכלו להתייחס בכל שלב שהם ירצו.

מירי רגב: כמובן שבסוף אנחנו ניתן לגורמים המקצועיים אפשרות להתייחס לנושאים.

מירי רגב: ראש מועצת בית ג'ן, בבקשה.

ביאן קבלאן: לגבי התכנית – המספרים באמת נשמעים יפה.

ביאן קבלאן: זו גם לא הפעם הראשונה וזו לא התכנית הראשונה.

ביאן קבלאן: אני לא מחפש עכשיו אשמים.

מגלי והבה: ביאן, אתה מתכוון לתכנית ה-681 מיליון התלת שנתית?

ביאן קבלאן: 681 מיליון שקל, תכנית ארבע שנים, 2011 – 2014.

ביאן קבלאן: משרד התחבורה, ואני מציין אותו לשבח, הוא המשרד היחידי שישב איתנו על התכנית.

ביאן קבלאן: הוא פרס אותה וחילק אותה לשנים 2011 – 2014.

ביאן קבלאן: משאר המשרדים אנחנו לא יודעים שום דבר.

ביאן קבלאן: אנחנו יודעים שכשאנחנו פונים לחלק מהמשרדים הם אומרים לנו שהבעיות הן עם האוצר ושהאוצר לא העביר.

ביאן קבלאן: אני אתן דוגמה לגבי תכניות מתאר.

ביאן קבלאן: יש תקציב משותף משרד ראש הממשלה-משרד הפנים.

ביאן קבלאן: משרד האוצר עדיין לא העביר את הכסף, ולכן הרשויות גם לא יכולות לקדם את המתאר כל עוד אין תקציב.

ביאן קבלאן: המתאר הכולל הוא תחת חסות משרד הפנים, ותכניות מפורטות דרך משרד השיכון.

ביאן קבלאן: במשרד החינוך יש לנו גם בעיות בנושא המתנ"סים - 12 מיליון שהוקצו שאמורים לפתור את הבעיות של המתנ"סים.

מירי רגב: שהוקצו בתכנית האב השנתית.

האשם חוסין: לא הוקצו.

האשם חוסין: אני נציג משרד ראש הממשלה.

ביאן קבלאן: תכניות נוספות נעשות על-ידי כל מיני עמותות וחלק עיקרי מהכסף הולך לדמי תיווך, כך אני קורא לזה.

ביאן קבלאן: עמלות לכל מיני עמותות, פעם מרמנ"ת.

ביאן קבלאן: המרכז מגייס למעשה כל מיני גופים.

ביאן קבלאן: חלק מהכסף הולך לאובדן והוא לא מנוצל.

ביאן קבלאן: אנחנו פנינו מספר פעמים על כך שהכסף בכל כפר יועבר למועצה המקומית.

ביאן קבלאן: המועצות היום הן איתנות והן יכולות לנהל את עצמן.

ביאן קבלאן: יכול להיות שבעבר – לפני הרבה שנים, לא לפני שנה ושנתיים – המועצות היו בקשיים.

ביאן קבלאן: כיום כל המועצות מסודרות מבחינה כלכלית והן עומדות בכל המחויבויות הן כלפי התושבים והן כלפי - - -

חמד עמאר: באיזה נושאים הכספים מועברים דרך העמותות?

ביאן קבלאן: דרך חברת מרמנ"ת.

ביאן קבלאן: לדוגמה, שיקום שכונות, שיקום חברתי, גם בנושא תעסוקה.

אכרם חסון: נדמה לי שגם העצמת נשים.

ביאן קבלאן: גם, הכול נכלל בפנים.

ביאן קבלאן: אנחנו עשינו חישובים.

ביאן קבלאן: לדוגמה, מתקציב של 6 מיליון שקל, מיליון וחצי שקל מהסכום הזה הלך להוצאות ניהוליות.

ביאן קבלאן: יכולים כל תקציב לחלק לכל רשות פר תושב או פר תלמיד.

מירי רגב: איפה אתה שם את הדגש היום?

מירי רגב: איפה הבעיה העיקרית שלך איתה אתה מתמודד?

מירי רגב: אמרת שמבחינתך אין כרגע בעיה בתחבורה.

מירי רגב: אני רוצה להבין מבחינת תשתיות, תמ"א ובנייה, בעיקר של חיילים חוזרים וכל הסיפר הזה של שיכון.

מירי רגב: אני רוצה להבין איפה אתה שם את הדגש כרגע על נושא שאתה היית מצפה שאנחנו בוועדת כספים נטפל.

מירי רגב: אנחנו יכולים להעביר חלק מהטיפול לוועדת החינוך ולוועדת הפנים.

מירי רגב: אנחנו מתעסקים פה בוועדת הכספים.

מירי רגב: אני אחר כך כמובן אשמע את האשם שהוא נציג משרד ראש הממשלה.

מירי רגב: הוא כמובן יתייחס בסוף גם לחלק מהדברים ואולי גם לחלק מהדברים שלא הועלו כאן.

מירי רגב: אני רוצה לשמוע ממך איפה אתה שם דגש על הנושא.

ביאן קבלאן: אני שם דגש על זה ואני נתתי את משרד התחבורה כדוגמה למשרד שישב עם כל ראשי הרשויות.

ביאן קבלאן: ישבנו על תכניות והוא חילק את התקציב בהתאם לכל רשות.

קריאה: גם הרווחה, ביאן.

ביאן קבלאן: כן.

ביאן קבלאן: לגבי שאר המשרדים – הרי לכל משרד מיועד תקציב מסוים.

ביאן קבלאן: אנחנו מבקשים שכל משרד ישב עם הרשויות.

ביאן קבלאן: הרי בסופו של דבר לכל אחד מקצים את החלק שלו בהתאם לגודל היישוב.

ביאן קבלאן: כל משרד צריך לשבת בצורה מסודרת עם ראשי הרשויות, עם אגף מעקב ובקרה במשרד ראש הממשלה.

מירי רגב: האשם, האם אתה תוכל להגיד לנו האם יש תקציב צבוע לכל משרד עבור המגזר בעקבות התכנית של ראש הממשלה?

מירי רגב: האם יש תקציב צבוע לכל משרד עבור הכפרים ואיך זה מתחלק בתחומים?

מירי רגב: האם אתה תוכל אחר כך להציג את זה?

האשם חוסין: התכנית מחולקת לפי סעיפים ותתי סעיפים והיא מאוד ברורה ומאוד מפורטת.

האשם חוסין: אני רוצה רק לתקן דבר אחד.

האשם חוסין: משרד התמ"ת עשה יום עיון במעלה החמישה ב-5.3 אליו הוזמנו כל ראשי הרשויות והוצגה להם כל התכנית לארבע שנים.

האשם חוסין: סמנכ"ל משרד הרווחה נסע לצפון והוא ישב והציג להם תכנית לארבע שנים.

האשם חוסין: אותו הדבר משרד התחבורה.

האשם חוסין: משרד החינוך - גם היינו איתם.

האשם חוסין: אני יודע שיש כאן דברים לא ברורים בשני משרדים שהם תיירות ושיכון כי יש הרבה מאוד סעיפים בשני המשרדים האלה.

מגלי והבה: האם יום עיון מעניין את ראש המועצה ואת נציג השלטון המקומי ואת התושב של בית ג'ן?

מגלי והבה: מגיע תקציב לרשות- - -

ביאן קבלאן: גם מיום העיון עם משרד התמ"ת לא יצא שום דבר.

ביאן קבלאן: שום דבר לא התקדם.

ביאן קבלאן: חוץ מהכיבוד שהיה שם מצוין שום דבר אחר לא נעשה.

מגלי והבה: אחת הבעיות התקציביות של הרשויות הדרוזיות היא שכל התקציב שלהן, לצערי הרב, הוא לא בבסיס התקציב ולא בחלוקה שוויונית.

מגלי והבה: חבר כנסת פותח ויודע מה התקציב של כל משרד, אבל היום אנחנו לא יכולים לפתוח ולמצוא את כל הרשויות והתקציב שלהן.

מגלי והבה: אנחנו כן רואים שיש תקציב לדרוזים.

מגלי והבה: לקחו מכל המשרדים את הכספים שמגיעים לאותן רשויות ואיגמו אותם בתקציב אחד.

מגלי והבה: רצו לעשות את זה בשביל לפקח כביכול על ביצוע.

מגלי והבה: אבל התוצאה היא שהם גורמים לעיכוב בכל התכניות ובכל הכספים.

מירי רגב: תיכף נשמע, יש פה גורם מפקח.

מגלי והבה: תאמיני לי שאנחנו מכירים.

שכיב מוראד שנאן: האם אפשר הצעה לסדר?

מירי רגב: רגע, שנייה אחת.

מירי רגב: אני רוצה שהוא תיכף יתייחס וייגע בעניין.

מגלי והבה: נציג האוצר לא הגיע.

מגלי והבה: בסופו של דבר, כל משרד יכול להגיד: אני הכנתי את התכנית, ואם האוצר לא מעביר לו את הכסף, אז מגיעים לסוף השנה.

מגלי והבה: דרך אגב, אני ושכיב יושבים פה בוועדת הכספים ובסוף השנה העברנו ביומיים - - - מאות מיליון שקל שלא נוצלו על-ידי משרדי הממשלה השונים.

מגלי והבה: זה בדיוק מה שקורה עם התקציב של הרשויות.

שכיב מוראד שנאן: מ-2011 ל-2012.

מגלי והבה: פה הבעיה.

מגלי והבה: אם אין לנו נציג אוצר אז אנחנו מדברים לעצמנו.

שכיב מוראד שנאן: אנחנו קודם צריכים ללמוד מה יש, שהאשם יגיד לנו מה יש.

מירי רגב: אני רוצה לתת לראשי הרשויות להציג את תמונת המצב כרגע אחרי החלטת הממשלה לצבוע תקציב עבור המגזר הדרוזי.

מירי רגב: ראש מועצת עוספיה הגיע.

מירי רגב: שלום, ברוך הבא.

מירי רגב: אני רוצה לשמוע מה קורה בשטח.

מירי רגב: לאחר מכן נשמע את התייחסות נציג ראש הממשלה כדי לראות מה קורה באמת עם התקציב.

מירי רגב: האם הוא באמת הוא צבוע?

מירי רגב: באיזה משרדים הוא נצבע?

מירי רגב: מדוע הוא לא יושם?

מירי רגב: המשרדים השונים יתייחסו לזה, ואנחנו אחר כך נוכל להגיב.

מירי רגב: הדיון הזה הוא דיון ראשוני.

מירי רגב: התפקיד שלנו - אנחנו צריכים לראות איך אנחנו מפקחים כך שהתקציב שנצבע אכן ייושם בסוף.

שכיב מוראד שנאן: לכן, אני רוצה להציע הצעה לסדר.

מירי רגב: תיכף.

מירי רגב: האוצר הגיע, אפשר להתחיל את הדיון.

מירי רגב: נציג האוצר, אני ממש שמחה שהגעת.

יריב לוין: שכחת את המזוודה עם הכסף?

מירי רגב: יריב, הם אף פעם לא באים עם מזוודה עם כסף, הלוואי והם היו באים.

מירי רגב: אריאל הגיע, יופי.

מירי רגב: הוא ישמע את הכול.

מירי רגב: האם אתה רוצה להוסיף משהו?

ביאן קבלאן: אני אאפשר לחברים שלי גם להתייחס.

ביאן קבלאן: תודה.

מירי רגב: אני רוצה שראש מועצת כפר כמא ידבר כרגע, ולאחר מכן עוספיה.

מירי רגב: תגדיר מה הוקצה, מה בוצע, ומה לא בוצע.

נסים בקיר: נסים בקיר, ראש מועצת כפר כמא.

נסים בקיר: אני רוצה לפתוח ולברך קודם כל על המפגש הזה.

נסים בקיר: בסופו של דבר, אנחנו צריכים את התקציבים ושהם יהיו לא רק צבועים וידברו עליהם.

נסים בקיר: אני אתחיל משרד משרד.

נסים בקיר: ביאן אמר משרד התחבורה, ואני מוסיף לו את משרד הרווחה.

נסים בקיר: שני משרדים שבאו וישבו עם ראשי הרשויות.

נסים בקיר: הם ניתחו, חילקו.

נסים בקיר: אף אחד לא יכול להגיד שאין עשייה.

נסים בקיר: אם אין עשייה אז שכל ראש רשות יבדוק אצלו ברשות מה קרה.

נסים בקיר: מעבר לשני המשרדים האלה, אם אני עובר משרד משרד, ההיפך.

נסים בקיר: אם כבר יש את הפניות, יש את הבעיה.

נסים בקיר: אני אתחיל ממשרד הפנים.

נסים בקיר: במשרד הפנים, למשל, כל נושא תכניות המתאר שזה הדבר הכי חשוב לכל ראשי הרשויות אז אני ממתין למעלה מכמה חודשים.

נסים בקיר: אני לא רוצה להגיד ארבע, חמש או שנה, אבל כמה חודשים טובים.

נסים בקיר: יושב פה האשם חוסין שהוא אחרי זה יתייחס.

נסים בקיר: כל פעם אומרים: עבר התקציב, עבר התקציב, והתקציב לא עבר והתכנית לא מקודמת מכיוון שאין תקציב.

נסים בקיר: אני אומר את זה פה בצורה הכי פשוטה.

נסים בקיר: אם בשבוע שעבר אני נמצא במשרד האוצר עם רמי טייב ובין היתר בודקים, אז אומרים: יטופל.

נסים בקיר: זו הפעם האחרונה שאני נגעתי בזה.

נסים בקיר: כל שבוע אני מתעסק בתקציב.

מירי רגב: אריאל, תרשום לך את הנושאים.

מירי רגב: בסוף אנחנו נצטרך את ההתייחסות שלך.

מירי רגב: נושא תכנית המתאר עלה עכשיו בפעם השנייה.

מירי רגב: הוא עלה גם לפני שהגעת על-ידי בית ג'ן.

מירי רגב: אני מבקשת שתרשום לך את הדברים ובסוף אנחנו נרצה התייחסות שלך לכל סעיף.

מירי רגב: אם כן, נושא תכניות המתאר.

נסים בקיר: תכניות מתאר – שוב, הסיפור של תקציב שם, לפחות מבחינתי כרשות, אני תקוע כי אין תקציב, לא על משהו אחר.

נסים בקיר: המנכ"ל קלעג'י יזם דיונים.

נסים בקיר: היו דיונים במינהל התכנון במשרד הפנים והכול עומד היום על תקציב להמשיך את הנושא.

נסים בקיר: לגבי משרד התיירות – יש תכניות, יש כוונות, אבל אומרים שאין תקציב.

נסים בקיר: אני כבר למעלה משנתיים רוצה לעשות את הפעולות בתחום התיירות.

מגלי והבה: למה?

מגלי והבה: לצ'רקסים מגיע תקציב?

מגלי והבה: מגיע להם?

מגלי והבה: מחקו אתכם כמו שמחקו אותנו.

מגלי והבה: זו בדיוק הנקודה.

נסים בקיר: אני לא יודע את מי מחקו, אני יודע דבר אחד - שאין תקציב.

נסים בקיר: כשאני מסתכל על כל נושא התקציבים שיש לנו לגבי אזורי תעשייה, בין היתר, באתי ואמרתי: יש לנו תקציב במשרד התמ"ת בכדי להיכנס ולקדם נושא של אזורי תעשייה.

מירי רגב: האם יש כאן נציג של התמ"ת?

מירי רגב: כן.

נסים בקיר: בתחום התמ"ת יש תקציב להיכנס כשותף לאזור תעשייה קיים.

נסים בקיר: כשאתה פונה ואתה בודק אל מול מי להיכנס ומה יוצא מזה נוצרת תוצאה פשוטה – שאם ניכנס לשותפות באזור תעשייה קיים במינהלת שלו, במקרה הטוב אולי בעוד עשור יהיה איזשהו תשלום של כמה אגורות.

שכיב מוראד שנאן: לאיזה מינהלת אתה מצורף?

נסים בקיר: אני לא מצורף כרגע לשום מינהלת.

מירי רגב: הוא אומר:

מירי רגב: האם אני בודק יכולת להקים לעצמי אזור תעשייה או להצטרף לאזור תעשייה קיים ולקחת חלק מהרווחים?

נסים בקיר: נושא של אזור תעשייה משותף לכפר תבור יחד עם מועצה אזורית גליל תחתון ולנו, עלה כנושא, אבל זה תקוע.

מירי רגב: האם זה היה משרת אותך?

נסים בקיר: זה ישרת אותי בטוח בצורה הכי טובה.

מירי רגב: איפה זה תקוע?

מירי רגב: האם זה תקוע בתמ"ת?

נסים בקיר: זה תקוע, ואף אחד לא יכול להגיד למה זה תקוע.

מירי רגב: אבל כשאתה בודק את העניין למי אתה פונה?

מירי רגב: לגבי אזורי התעשייה, האם אתה פונה לתמ"ת?

נסים בקיר: מול התמ"ת, בפעם האחרונה כשישבנו עם השר הקודם קודם, פואד, היה סיכום לקדם.

נסים בקיר: מאז ישבנו עם משרד הפנים ואמרו: נראה, נבדוק, וזה נתקע שם עוד הפעם בהיתכנות שלו בראשות הממונה ומהנדס המחוז.

מירי רגב: אתה רושם את הנקודות האלה.

מירי רגב: אני גם אזכיר אחר כך, גם אני מרכזת לי את הנקודות אליהן נצטרך להתייחס.

נסים בקיר: ביאן דיבר פה על נושא תקציבים עם כל מיני עמותות, במיוחד בתחום החינוך.

נסים בקיר: בחינוך יש לנו כל מיני תקציבים לכל מיני מטרות.

נסים בקיר: אבל אחד הדברים המרכזיים זה תגבור שעות ששם מוקצה סכום ניכר.

נסים בקיר: כשאני בודק את זה מה אני נוכח לראות?

נסים בקיר: שנת הלימודים מתחילה בראשון לספטמבר.

נסים בקיר: במידה ונותנים את התקציב לתגבור שעות זה לקראת פברואר, מרץ, אם לא אפריל.

נסים בקיר: חצי משנת הלימודים הסתיימה לה.

נסים בקיר: אתה מנסה לנצל בכל זאת את השעות ומתאים כאילו מערכת, אבל התוצאה היא עגומה.

נסים בקיר: אין תגבור שעות.

נסים בקיר: שנת הלימודים מתחילה בראשון לספטמבר וכל המפקחים וכל מי שעוסק בזה במשרד החינוך אומרים: אתם צודקים, זה לא בסדר.

נסים בקיר: אבל כל שנה זה חוזר על עצמו.

נסים בקיר: אנחנו מגיעים לפברואר, מרץ, אפריל, בשביל לקבל את כמה שעות תגבור ואז אתה שואל את עצמך: אחרי מה אתה רץ?

נסים בקיר: בנושא החינוך, בין היתר, היה סיכום שכל נושא החינוך הלא פורמאלי, מכיוון שעשינו תוכניות הבראה ברשויות והמצב שלנו הוא הרבה יותר טוב, נתחיל לנהל את זה דרך הרשויות ולא דרך חברת מרמנ"ת.

נסים בקיר: מהרגע שהוחלט שנה שעברה שנעבור לנהל את זה ברשויות, התקציב התאדה, זה מה שקרה.

נסים בקיר: עוד הפעם התקציב נעלם.

נסים בקיר: שקל אחד לא הועבר לרשויות.

נסים בקיר: אני מדבר בשם כל ראשי הרשויות שאני מדבר איתם.

נסים בקיר: הם לא נמצאים פה.

נסים בקיר: ביאן פה, וג'יה פה, אני לא יודע אם הם יגידו שהם מקבלים.

נסים בקיר: אני יודע שגם הם יגידו שלא כי אנחנו לא מקבלים.

נסים בקיר: אבל כשזה היה דרך מרמנ"ת זה עבר.

מירי רגב: למה ביטלתם את זה?

קריאה: כי מי שמבטל תכנית מסוימת צריך לקבל את העונש.

נסים בקיר: ראשי הרשויות חשבו שעם התקורה של 20% - 25% שחברת מרמנ"ת מקבלת הם יוכלו לעשות יותר.

נסים בקיר: יוכלו לעשות יותר, לא להחזיר לרשות.

נסים בקיר: הרשות לא יכולה מתקציבי החינוך לקחת לעצמה היום שקל.

נסים בקיר: מה שיצא הוא שהיום אנחנו לא מקבלים, בסופו של דבר, לא דרך מרמנ"ת ולא דרך התקציבים של הרשות שקל אחד.

נסים בקיר: במשרד השיכון אותו הדבר.

נסים בקיר: אני מדבר עם ראשי הרשויות ושואל מה קורה עם תקציב משרד השיכון אז יש זליפה לאיזושהי רשות בכמה אגורות, ומעבר לזה אין שום תכנית מסודרת.

נסים בקיר: אף אחד לא יודע איפה הכספים.

נסים בקיר: אין כסף, מחכים לכסף.

חמד עמאר: אני קיימתי דיון מעקב על התכנית לפני כמה חודשים והיתה לי ציפייה כשהגעתי היום שנגיע לכאן מסודרים, עם טבלאות, עם נתונים.

חמד עמאר: משרד השיכון צריך להעביר.

חמד עמאר: הרשויות עצמן צריכות להיות מסודרות.

חמד עמאר: היו אמורים להעביר לבית ג'ן 10 מיליון שקל בשנת 2011, לא העבירו שקל.

חמד עמאר: היה צריך להעביר במשרד האנרגיה והמים כך וכך.

חמד עמאר: אני רוצה לבוא ולראות באמת, אני לא רוצה לבוא ולשמוע את הדברים שאני שומע כל הזמן.

חמד עמאר: אני רוצה לראות התקדמות בנושא.

מירי רגב: תיכף נשמע מה יש למשרד האוצר לומר.

מירי רגב: תיכף יציגו המשרדים.

מגלי והבה: ראשי הרשויות אומרים מה שכואב להם, וכל הנתונים האלה ידועים למשרדי הממשלה.

מגלי והבה: אתה בא עכשיו בטענות לראשי הרשויות?

חמד עמאר: לא, להיפך.

חמד עמאר: אני לא בא בטענות.

מגלי והבה: אתה רוצה טבלאות?

מגלי והבה: קח טבלאות ותלמד אותן ותדע בדיוק.

חמד עמאר: אנחנו רוצים התקדמות של התכנית, זה מה שביקשנו.

חמד עמאר: האם התכנית מתקדמת כן או לא? איפה התכנית תקועה?

חמד עמאר: מי תוקע אותה ומי פותר את הבעיה?

חמד עמאר: זה מה שאנחנו צריכים לשמוע.

חמד עמאר: התפקיד של הוועדה הוא להסיר את החסמים.

חמד עמאר: אין לי טענות לראשי הרשויות.

חמד עמאר: למה אתה אומר שאני בא בטענות לראשי רשויות?

מגלי והבה: כל הטבלאות קיימות, כל אחד מעובדי המדינה ואנשי המשרדים השונים יודעים את הנתונים.

מגלי והבה: אנחנו לא ממציאים את הגלגל.

שכיב מוראד שנאן: מגלי, תתפלא לשמוע.

שכיב מוראד שנאן: אני לא יודע את הנתונים.

מירי רגב: נכון, אני גם כן פעם ראשונה עושה דיון כזה.

שכיב מוראד שנאן: אני מנסה חצי שעה לעשות הצעה סדר שתביא לדבר הגיוני.

שכיב מוראד שנאן: ברשותך, שנציג האוצר יגיד לנו.

שכיב מוראד שנאן: יש 681 מיליון שקל שקודם כל יסבירו לנו איך הם מחולקים, לאיזה משרדים, איפה זה נמצא.

שכיב מוראד שנאן: אני מסכים לכל מילה - - -

מירי רגב: אריאל, תיכף אתה תציג את הדברים.

מירי רגב: אני רוצה שראש מועצת עוספיה ידבר.

מירי רגב: בבקשה, בקצרה.

וג'יה כיוף: לתומי אני חשבתי שאני בא למקום מסודר.

וג'יה כיוף: אני רוצה לומר לכם שכל פעם אני בא לדיונים האלה ואני כבר יודע את התוצאה, במיוחד בוועדת הכנסת, הפנים והכספים.

וג'יה כיוף: אני שואל שאלה ברמת המקרו ותענו באמת עכשיו.

וג'יה כיוף: למה אנחנו צריכים תכניות?

וג'יה כיוף: האם אנחנו לא אזרחים?

וג'יה כיוף: למה אנחנו לא מעוגנים בתקציב המדינה?

וג'יה כיוף: האם מישהו יכול לענות לי?

וג'יה כיוף: למה כל הכספים האלה הם בתכנית צדדית שאף אחד לא יודע על קיומה?

וג'יה כיוף: למה?

מירי רגב: לא, זה תוספת, מעבר לתקציב.

וג'יה כיוף: אם זה כסף וזה כסף צבוע לדרוזים זה היה טוב שזה היה נמצא בתוך התקציב, ולא צריך את כל הדיונים האלה, ולא היה צריך את כל החגיגות האלה שאנחנו, ראשי הרשויות, נגיע.

וג'יה כיוף: כבר חמש פעמים אתה נוסע וחוזר ונוסע וחוזר.

מירי רגב: חמש פעמים זה טוב, יש כאלה שיוצא להם הרבה.

שכיב מוראד שנאן: וג'יה, אני יוצא לא בגלל שאני לא מסכים איתך, בגלל שאני מסכים.

וג'יה כיוף: אני פונה לחברי הכנסת הדרוזים.

וג'יה כיוף: אתם היום שישה.

וג'יה כיוף: למה אנחנו צריכים כל הזמן להתעסק בתכניות, וכל הזמן אחרי התכנית להתעסק באי-ביצוע התכנית?

וג'יה כיוף: פעם אחת ולתמיד צריך להכניס את הכספים האלה לתקציב המדינה.

וג'יה כיוף: משרד השיכון יקבל את התקציב שלו, והתיירות את התקציב שלו.

וג'יה כיוף: אני חושב שזו הצעה לדיוני התקציב לכל חברי הכנסת.

וג'יה כיוף: אין לכם היום הרבה זמן להכין את עצמכם לנושא הזה.

וג'יה כיוף: תאמינו לנו שגם לנו יש תרבות פנאי, מה לעשות?

מירי רגב: לא חשבנו אחרת.

וג'יה כיוף: אבל אני בטוח שחשבתם אחרת כי לתרבות הפנאי צריך כסף.

וג'יה כיוף: ואם אין כסף לתרבות פנאי, אם אין מתנ"סים, ואם מרמנ"ת לא רוצה להעביר את הכסף כי היא רוצה להעניש כי ראשי הרשויות הדרוזים החליטו אחרת – דווקא אני רציתי להישאר במרמנ"ת, אבל לא משנה.

וג'יה כיוף: הרוב קיבל את ההצעה הזאת.

מירי רגב: להחזיר את זה לרשויות.

וג'יה כיוף: אבל למה צריך להעניש את הנוער הזה?

וג'יה כיוף: האם אתם יודעים שאין אף מתנ"ס של החברה למתנ"סים שפועל בעדה הדרוזית?

וג'יה כיוף: אני חושב שזו שערורייה.

וג'יה כיוף: רק זה זה שערורייה.

וג'יה כיוף: אנחנו באים ומדברים שאחוז הפשיעה עולה, יש לכך סיבות.

וג'יה כיוף: שום דבר לא בא סתם בחברה הזאת.

וג'יה כיוף: משנת 1991 עד היום – יושב כאן ראש עיר הכרמל לשעבר אכרם חסון שהיה ראש עיר חמש שנים – ואני וזה שלפניו לא הצלחנו לתת חלקה אחת בעוספיה לחייל משוחרר, חלקה אחת.

וג'יה כיוף: מה זה?

וג'יה כיוף: על מה אנחנו מדברים?

וג'יה כיוף: אנחנו מדברים על דברים קיומיים בשביל שאדם יתקיים.

וג'יה כיוף: האם אנחנו מדברים על דבש?

וג'יה כיוף: אני לא רוצה לדבר על שיקום שכונות שרשום באיזשהו מקום ויש תקציבים ויש את כל הדברים, ובשבילי הוא לא קיים, ואני לא רוצה לדבר על התיירות ועל דברים אחרים.

וג'יה כיוף: אני רוצה לדבר על דבר אחד.

וג'יה כיוף: אם ישנה תכנית אני חושב שחשוב שיהיה רפרנט לתכנית.

וג'יה כיוף: איך עובד הג'וינט?

וג'יה כיוף: אני בא משם.

וג'יה כיוף: לכל פרויקט יש רפרנט.

האשם חוסין: מה אני עושה?

וג'יה כיוף: אתה במשרד ראש הממשלה.

וג'יה כיוף: אני רוצה רפרנט של ראשי הרשויות.

וג'יה כיוף: אני מקבל את הביקורת הזאת שגם ראשי הרשויות הם לא הכי מסודרים בעולם, אל תחשוב שאני לא מקבל אותה.

וג'יה כיוף: לכן, אנחנו גם כן צריכים את הרפרנט שלנו, הרי זה חלק מהתקציב.

וג'יה כיוף: משרד ראש הממשלה קבע את התכנית, אבל לנו אין רפרנט.

וג'יה כיוף: דעו לכם שהכסף הזה הוא כסף חשוב מאוד לרשויות.

וג'יה כיוף: לא באנו היום לדון מי אשם.

מירי רגב: לא, לא.

מירי רגב: באנו לראות איך מקדמים את הנושא.

וג'יה כיוף: אנחנו באנו לדון איך לקדם את הכסף הזה כך שהוא יגיע לרשויות האלה.

וג'יה כיוף: תודה.

מירי רגב: אני רציתי להתחיל את הדיון בכוונה עם התייחסות של חלק מראשי המועצות שהגיעו.

מירי רגב: אנחנו ניתן את האפשרות לדבר לכל מי שהגיע ונרשם.

מירי רגב: אני רוצה להגיד לראשי הרשויות שהגיעו לכאן שהדיון הזה הוא דיון ראשון שלי בוועדת פריפריה בוועדת הכספים.

מירי רגב: אני מתארת לעצמי שחברי כנסת נוספים עשו דיונים נוספים.

מירי רגב: יכול להיות שמה שצריך לעשות זה שאנחנו יחד עם חבר הכנסת יריב לוין אחרי זה נשב עם חברי הכנסת הדרוזים ונראה איך כולנו מאגמים את הכוחות וזאת כדי למנוע מצב שיהיו דיונים שבהם ראשי הרשויות מרגישים שאנחנו סתם מטרטרים אותם אליהם.

מירי רגב: התפקיד של כולנו פה הוא לראות איך אנחנו מקדמים את התכניות ואיך אנחנו משפרים את איכות החיים של האזרחים הדרוזים בכפרים, נקודה.

מירי רגב: זה מה שאנחנו רוצים לעשות.

מירי רגב: אני מצטערת אם מישהו כאן הוטרד והגיע לכאן כמה פעמים.

מירי רגב: אני מתכוונת לקחת ברצינות את הנושאים עליהם נחליט.

מירי רגב: אנחנו נעלה פה כמה נושאים.

מירי רגב: אחר כך נמפה אותם ונחליט באיזה נושאים באמת אנחנו מתמקדים.

מירי רגב: בוודאי שלקראת דיוני התקציב שיהיה במושב הבא נצטרך, החברים בוועדת הכספים, לבוא ככוח ולראות איך אנחנו מקדמים את הנושאים האלה בתוך התקציב.

מירי רגב: אריאל, אתה תציג מה קרה עם התכנית שהוצגה על-ידי ראש הממשלה ומה קרה עם התקציב.

מירי רגב: מה נעשה?

מירי רגב: איך הוא חולק?

מירי רגב: הרפרנט של לשכת ראש הממשלה גם יתייחס לנושא הזה.

מירי רגב: לאחר מכן אנחנו נעבור משרד משרד.

מירי רגב: המשרד היחיד שלא נמצא כאן כרגע הוא משרד הפנים.

מירי רגב: הם יגיעו בשעה 15:00.

מירי רגב: אנחנו נעבור משרד משרד ונראה איך הדברים באים לידי מימוש ואחר כך אנחנו נחליט איך אנחנו מתקדמים.

מירי רגב: בואו נתחיל עם משרד האוצר.

מירי רגב: אנחנו ניתן גם לנציג השלטון המקומי אפשרות להתייחס.

אריאל יוצר: אריאל יוצר מאגף תקציבים.

אריאל יוצר: אני אציג בקצרה ואענה לכמה טיעונים שנאמרו כאן.

אריאל יוצר: אני אוכל להרחיב בתור זה שבאמת מתכלל את התכנית הזאת.

אריאל יוצר: באמת תכנית החלטת הממשלה דיברה על תכנית ייעודית שעלותה היא 681 מיליון שקל פרוס על ארבע שנים.

אריאל יוצר: תכנית הממשלה קבעה על תכנית ייעודית של ארבע שנים – 2011 עד 2014.

אריאל יוצר: בגינה צבעה כסף, היא ייעדה אותו, בעלות של 681 מיליון שקלים.

אריאל יוצר: אותם כספים חולקו בהתאם לנושאים כאלה ואחרים שעליהם נעשתה עבודת מטה והוחלט שצריך לבצע בהם חיזוק או העברה של תקציבים נוספת.

אכרם חסון: מה יקרה אם לא ניצלו ב-2011 את הכסף?

אכרם חסון: מה קורה עם הכסף?

מירי רגב: שאלה מצוינת.

אריאל יוצר: חשוב לציין שההחלטה הזאת והכסף הזה הוא קודם כל בתקציב המדינה.

אריאל יוצר: אין כסף שהממשלה מוציאה והוא לא נמצא בתקציב המדינה, הוא תמיד מופיע שם.

אריאל יוצר: הכסף הזה הוא כסף תוספתי, הוא כסף שניתן מעבר לתקציב הרגיל שמקבלות כל הרשויות במדינת ישראל לנושאים כאלה ואחרים.

אריאל יוצר: ניתן עוד סכום כסף משמעותי נוסף.

אריאל יוצר: בגלל זה הכסף הזה הוא צבוע בבאלק אחד.

אריאל יוצר: אבל הוא נמצא בתקציב המדינה, הוא מופיע שם והוא מיועד למטרה הזאת.

אריאל יוצר: הכסף הזה מוקצה בפועל ומועבר למשרדים בהתאם לביצוע.

אריאל יוצר: בדרך, בטח ובטח בנושאים שבהם אנחנו מדברים על בתכניות פיתוח, הרבה פעמים הביצוע לוקח זמן.

מירי רגב: מה זה "הביצוע לוקח זמן"?

מירי רגב: התחבורה ביצעו, העברתם את הכסף.

מירי רגב: יש בעיה שעולה כמעט על-ידי כולם בנושא תכניות המתאר, תיכף נדבר על חינוך.

מירי רגב: אומרים משרד הפנים: אנחנו מוכנים לזה, אבל הבעיה היא בעיה של תקציב.

מירי רגב: אם יש את הכסף והוא צבוע לטובת תכנית מתאר אז למה הכסף לא עובר?

מירי רגב: אני רוצה להבין לפי מה ואיך הכסף עובר.

אריאל יוצר: אין בעיה, אני אסביר.

אריאל יוצר: תכנית מתאר זה דוגמה מצוינת.

אריאל יוצר: היא לוקחת הרבה מאוד זמן לכולם, לכל רשות באשר היא בישראל.

אריאל יוצר: איך עובדים בממשלה בסוגיות כאלה?

אריאל יוצר: נותנים הרשאה להתחייב שאומרת: אתה יכול להתחייב.

אריאל יוצר: אפשר להתקשר מול חברה ותתחיל לבצע את העבודה, והכסף מועבר בהתאם לשלבי ההתקדמות.

אריאל יוצר: ברגע שניתנה הרשאה, כלומר, המדינה התחייבה לגבי ההוצאה, אומנם לא הועבר כסף בפועל כי הכסף מועבר על-פי שלבי התקדמות וביצוע, אבל ההתחייבות עצמה ניתנה.

אריאל יוצר: לשאלה מה קורה לכסף במידה והוא לא יצא בשנה הנוכחית – ברגע שהממשלה התחייבה ואמרה: אני התחייבתי להוצאת כסף בסכום X בשנת 2011, עצם ההתחייבות מחייבת את הממשלה להעביר את הכסף שהוקצה לטובת אותה משימה בשנת 2011 לשנה העוקבת אחריה לשנת 2012.

מירי רגב: זאת אומרת, הכסף לא הולך לאיבוד.

אריאל יוצר: לא, הכסף לא הולך לאיבוד.

יריב לוין: אבל אם לא הוצאה הרשאה הכסף כן הלך לאיבוד.

אריאל יוצר: לא, הרשאה ניתנת.

אריאל יוצר: השאלה אם לא בוצעה התחייבות.

יריב לוין: התחייבות - הכסף הלך.

אריאל יוצר: אם ניתנה הרשאה ולא בוצעה התחייבות נכון שבאופן אוטומטי אם אנחנו לא עושים שום דבר הכסף חוזר להכנסות המדינה.

אריאל יוצר: זה מצב עולם רגיל כשאנחנו לא עושים שום דבר.

מירי רגב: אבל כשהכסף צבוע והוא לא נוצל?

אריאל יוצר: דקה, דקה.

אריאל יוצר: יכול להיות שפה עולה סוגיה אחרת שבה אנחנו אומרים בגלל קשיים כאלה ואחרים, ועשינו את זה בעבר, אנחנו מתקדמים לסוף התכנית.

אריאל יוצר: מסתכלים על תכנון מול ביצוע.

אריאל יוצר: בוחנים למה הכסף לא יצא ושוקלים להאריך את ההחלטה.

יריב לוין: וזה נעשה?

אריאל יוצר: כאן אנחנו נמצאים עוד בהתחלה.

יריב לוין: אתה יודע היום לעשות חיתוך של 2011 ועד אמצע 2012 לפחות ברמת ההרשאות, מה ההרשאות שהוצאת להתחייבות.

יריב לוין: כמה הוצאת?

יריב לוין: 100%, 60%, 20%?

יריב לוין: כמה?

אריאל יוצר: אני יכול להגיד בתחומים מסוימים כמה הוצאתי.

יריב לוין: תן לנו כדי שנבין פחות או יותר איפה אנחנו חיים.

יריב לוין: הרי זה נתון שיש לך בשליפה.

יריב לוין: את ההרשאות אתה יודע כי זה אתה נותן.

אריאל יוצר: נכון.

אריאל יוצר: ההרשאות יושבות אצל כל משרד.

אריאל יוצר: מי שמתכלל את הפעילות זה נציג משרד ראש הממשלה.

מירי רגב: תיכף הוא יציג את זה.

אריאל יוצר: אני רוצה לחדד עוד דבר לגבי הנקודה הזו.

אריאל יוצר: בהחלטות בעבר שקלו את מה שאני אומר עכשיו.

אריאל יוצר: הסתכלו על הביצוע לעומת התכנון שהיה.

אריאל יוצר: בחנו למה הביצוע היה נמוך בצורה חריגה והאריכו את ההחלטות.

אריאל יוצר: אנחנו כאן נמצאים עוד בשלב מאוד מוקדם.

אריאל יוצר: גם אם תסתכלו על החלטות מהסוג הזה אתם תראו שקצב ביצוע המזומנים הולך פחות או יותר ככה.

מירי רגב: כן, אבל חלק מחוסר הביצוע הוא לא רק בגלל הרשויות, הוא בגלל המשרדים.

מירי רגב: אם המשרדים מתעכבים בביצוע, נניח של המתאר, כמו שאתה בעצמך אומר שלוקח זמן, אם זה מתעכב עקב זה שהתמ"ת נניח עוד לא סגר את אזורי התעשייה ולא הגיע להסכמה עם גליל תחתון או כל מיני רשויות כאלה ואחרות, אם הבעיה היא במשרדים הרי לא יכול להיות שאתה בתכנון מול ביצוע כאשר תראה שזה לא בוצע, הכסף הזה יוחזר חזרה לקופה ולא ימשיך להיות צבוע עד שמשרדי הממשלה יסיימו את עבודת המטה שלהם מול ראשי המועצה.

אריאל יוצר: עוד שנייה נשמע למה יש פער בין התכנון לבין הביצוע ככל שישנו.

אריאל יוצר: באמת אני אומר עוד הפעם, כשנגיע לשלבי הסיום של התכנית ונבחן באמת מה הביצוע אפשר יהיה לבחון את עניין הארכת החלטה.

מירי רגב: האשם, נציג משרד ראש הממשלה.

מירי רגב: אתה רפרנט של התכנית.

מירי רגב: תציג לנו איך אתה יכול להעשיר את הידע שלנו כאן בעניין.

מירי רגב: איפה אתה רואה את הפערים?

מירי רגב: מה אתה חושב שצריך לעשות?

האשם חוסין: עלו כאן כמה סוגיות ויש פה ערבוב שהוא קצת מוזר לי.

האשם חוסין: כל העניין הזה של המתנ"סים לא נמצא בתכנית הרב-שנתית מכיוון שראשי הרשויות ישבו עם משרד החינוך בינואר 2010 וסיכמו ביניהם על תכנית הבראה למתנ"סים.

האשם חוסין: אנחנו לא היינו שותפים.

האשם חוסין: אחר כך הצטרפנו, היינו מוכנים לשים כסף וזה לא יצא מכל מיני סיבות לפועל.

מירי רגב: אתה אומר שאת כל סוגיית המתנ"סים נביא לדיון בנפרד עם שר החינוך בוועדת החינוך.

האשם חוסין: זה לא שלנו, בדיוק.

מירי רגב: אוקיי, נביא את זה לוועדת החינוך, אין בעיה.

מירי רגב: אנחנו נרשום לנו עכשיו את הנושאים לביצוע.

האשם חוסין: יש סיכום בין ראשי הרשויות לבין שר החינוך איך פותרים את הבעיה הזאת.

חמד עמאר: גם על הנושא הזה קיימנו דיון ואני יזמתי דיון.

חמד עמאר: הדיון הזה התקיים לפני שנה ולא יצא כלום.

האשם חוסין: בקשר לחינוך – אנחנו מתקצבים כמה סוגים של פעילות.

האשם חוסין: יש חינוך פורמאלי שאנחנו מעבירים כל שנה 34 מיליון שקל וזה מגיע למשרד החינוך.

האשם חוסין: מתוך הכסף הזה מוקצה סך של 5 מיליון שקל לחינוך הבלתי פורמאלי, ליחידות הנוער ברשויות.

האשם חוסין: זה התחיל השנה לאחר הניסיון הקודם.

האשם חוסין: מרמנ"ת קיבלה 7% ולא 25% כדמי ניהול.

האשם חוסין: אם אנחנו חוזרים קצת להיסטוריה אז ראשי הרשויות אז בגלל מצב הרשויות ביקשו שהכסף לא יעבור דרך הרשויות, ולא רק בתכנית הזאת אלא בכמה תכניות שתקצבנו עוד בתכנית הקודמת.

האשם חוסין: הם ישבו עם המשרדים וביקשו.

האשם חוסין: אני חוזר ואומר, ראשי הרשויות ביקשו שהכסף יעבור דרך חברות מנהלות ולא דרך הרשויות.

מגלי והבה: האם אתה יכול להסביר למה?

האשם חוסין: כי הם היו בקריסה.

מירי רגב: בגלל הגירעונות.

מגלי והבה: אני רוצה שהציבור ידע.

מגלי והבה: אולי תסביר.

האשם חוסין: ב-2006 כל הרשויות היו בקריסה ואנחנו בשלוש השנים האחרונות עשינו תכניות לא רק של 680 אלא מיליארד ומאה מיליון.

האשם חוסין: מתוכם 350 מיליון שקל זה תכניות הבראה לרשויות הדרוזיות שכולם יכולים להעיד שהם עלו על דרך המלך בעקבות התכניות.

האשם חוסין: אחר כך, שלב נוסף, הלכנו לתכנית של - - -

מירי רגב: בכמה כפרים היו תכניות הבראה?

יריב לוין: כולן, כולן עד האחרונה.

קריאה: יישוב אחד לא השתתף וזה כיסרא-סמיע.

האשם חוסין: עשינו שתי תכניות.

האשם חוסין: האחת של 350 מיליון שקל תכניות הבראה למועצות.

האשם חוסין: התכנית השנייה זה תכנית פיתוח של 680 מיליון שקל.

האשם חוסין: אין ספק שהתכנית הזאת התקבלה ב-2011, אבל שלב ההיערכות, חתימה חוזים, יציאה לדרך, לקח כמה חודשים טובים.

האשם חוסין: כשעשיתי את ההערכה התקציבית לקראת סוף שנה שעברה, 2011, החלטתי שאני לא רוצה לקחת את כל הכסף מהאוצר.

האשם חוסין: היו לי חודשיים ולא יכולנו להוציא את הכסף.

האשם חוסין: אמרנו שאנחנו שומרים אותו לשנה אחר כך.

האשם חוסין: ולכן, לקחנו רק 40 מיליון שקל כדי להתחיל לצאת לדרך.

האשם חוסין: במקרה של תכניות המתאר שהיו לפני התכנית הזאת – הן יצאו לדרך ללא תיאום עם משרד הפנים.

האשם חוסין: לכן, היתה בעיה שאנחנו היינו צריכים להתערב - נכון, ניסים – ולהגיד להם: תיקחו מהכסף שלנו למרות שהם יצאו לדרך בלי תיאום.

האשם חוסין: הם סמכו על ועדות התכנון המקומיות, ופתאום כשהגיעו לאמצע הדרך אין כסף.

האשם חוסין: ואז אנחנו נכנסנו כדי לתקצב אותם.

האשם חוסין: תקצבנו את זה, אבל לוקח כמה חודשים עד שאתה מביא את זה בוועדת הכספים ועד שאתה מקבל הרשאה מהאוצר ועד שמשרד הפנים יוכל לתקצב אותם.

מירי רגב: אני רוצה להבין.

מירי רגב: אם אנחנו מביאים היום אישור לוועדת הכספים - - -

האשם חוסין: אתם אישרתם ביום שלישי שעבר בוועדת הכספים עוד 50 מיליון שקל למגזר הדרוזי וזה ילך בדיוק לדברים האלה שהיו מעוכבים.

האשם חוסין: אנחנו לא יכולים לעקוף את ועדת הכספים ולא יכולים לעקוף את - - -

מירי רגב: עזוב את ועדת הכספים - - -

האשם חוסין: אנחנו עובדים לפי תכנית עבודה, לפי קצב התקדמות.

האשם חוסין: אני לא אקח כסף שאני יודע שבסוף השנה לא יחזור לאוצר וילך לאיבוד.

האשם חוסין: אני דורש מה שאני יודע שאני הולך להוציא אותו בפועל.

האשם חוסין: כשאני מתקצב את כפר כמא ב-900,000 שקל לפני שלוש-ארבע שנים בשביל תיירות וזה לא יוצא לדרך, כמעט איבדנו את הכסף הזה.

האשם חוסין: נאלצנו להעביר אותו למקום אחר.

האשם חוסין: יש בעיות של ביצוע גם במשרדי הממשלה, אבל גם במועצות המקומיות.

האשם חוסין: אנחנו נתקעים בתהליכי תכנון שלוקחים הרבה זמן.

האשם חוסין: אנחנו צריכים לשמור על הכסף הזה.

האשם חוסין: איך אנחנו שומרים על הכסף הזה?

האשם חוסין: בזה שאני לא דורש אותו מהאוצר כי אני יודע שאני לא אוציא.

מירי רגב: לא, אבל זה שאתה לא דורש אותו מהאוצר הוא בסוף חוזר לאוצר.

מירי רגב: הוא לא מנוצל.

האשם חוסין: לא, לא.

האשם חוסין: זה לא חוזר לאוצר, זה נשאר אצלי בחשבון שלי באוצר.

האשם חוסין: ואז כשאני יודע שיש כבר ביצוע אני לוקח אותו ו - - -

מגלי והבה: לא תהיה תכנית ארבע-שנתית, תהיה 10 שנים, 12 שנים.

מגלי והבה: מאיפה הוא יביא כסף?

מירי רגב: זה פשוט לא יאומן.

מירי רגב: איך הוא יביא?

ביאן קבלאן: איך אני אדע מה מגיע לי בשנה הזאת ממשרד השיכון אם אנחנו לא יושבים?

ביאן קבלאן: צריך כמו שישבנו עם משרד הרווחה ומשרד התחבורה.

מירי רגב: משרד השיכון תיכף יקבל את האופציה להתייחס.

האשם חוסין: אני קיבלתי תכניות עבודה שגם אתם הייתם מכותבים בהן.

האשם חוסין: בכל התחומים בכל המשרדים שלחו תכניות עבודה של כל המועצות.

האשם חוסין: אני רואה את הנתונים האלה.

האשם חוסין: אחר כך משרד השיכון מבצע.

האשם חוסין: הוא יכול להתייחס ולהראות לך את הטבלאות ואת החלוקה שלו.

האשם חוסין: אני יודע שכל המשרדים כן הודיעו למועצות.

האשם חוסין: אבל כאשר שולחים מכתב למועצה - - -

מירי רגב: אני רוצה לשאול שאלת הבהרה.

מירי רגב: האם כל אחד מראשי המועצות והכפרים יודע על-פי התכנית מה הוא צריך לקבל ובאיזה תחום?

האשם חוסין: בתחומים שיש בהם אפשרות לחלוקה כמו רווחה, תחבורה, שיכון, כן הם יודעים.

האשם חוסין: אבל בחינוך שהוא כלל מגזרי וזה כולל את כולם אי-אפשר לחלק אותו.

מירי רגב: עזוב את החינוך, הלוואי ותהיה בעיה רק בחינוך.

קריאה: ראשי המועצות שותפים לחלוקה?

האשם חוסין: כן, כן.

האשם חוסין: ראשי המועצות ישבו איתי.

האשם חוסין: עוספיה - - -

וג'יה כיוף: אני רוצה להודיע לך כאן חד וחלק, אני לא ישבתי.

האשם חוסין: אתה היית בתכנית של הערבים.

וג'יה כיוף: מותר לי להיות בתכנית של ההודים.

וג'יה כיוף: זה לא מונע ממני לקחת מכל תכנית.

וג'יה כיוף: לכסף אין צבע ותפסיקו עם ערבים, לא ערבים, ודברים כאלה.

וג'יה כיוף: תפסיקו עם זה, כל העסק הזה נמאס.

וג'יה כיוף: אני מבקש ממך, אני לא יודע מה יש לי בתיירות, לא ברווחה, לא בכלום.

וג'יה כיוף: נתנו לי סטאטוס שאני רשות מקומית.

וג'יה כיוף: האם אני צריך לדעת מה יש לי?

וג'יה כיוף: מה זה לקחת מהערבים, לקחת מזה?

מירי רגב: זה פשוט לא יאומן.

קריאה: אני מגזר דרוזי, אתה לא יכול להגיד לי: אתה ערבי או אתה - - -

מירי רגב: חבר'ה, אף אחד לא אמר פה ערבי, לא ערבי.

מירי רגב: אני מבינה שהדיון הזה הוא דיון צפוף.

מירי רגב: לא ברמת האנשים, ברמת הנושא.

מירי רגב: הוא מפריע לכולנו.

מירי רגב: ברור לחלוטין שצריך למצוא לזה פתרון.

מירי רגב: יש כאן כמה פערים שאנחנו לא מבינים על מה הם נופלים.

מירי רגב: ישנו כאן נציג משרד ראש הממשלה שאומר שכל ראש רשות אמור לדעת מה התכנית שלו, חלוקה לפי משרדים ולפי תקציבים, ואז אנחנו יכולים לדעת תכנון מול וביצוע, ויש כאן ראשי רשויות אומרים: אנחנו לא יודעים מה מגיע לנו מאיזה משרד, מה מבוצע ומה לא מבוצע, ומה לוקחים מאיתנו ומה לא לוקחים מאיתנו.

מירי רגב: זה דבר מאוד פשוט לתיקון כי בדיון הקרוב הבא תהיה טבלה מסודרת בדיוק כמו שאמר כאן קודם מגלי.

מירי רגב: אנחנו נקבע כאן טבלה מסודרת שמשרד האוצר ומשרד ראש הממשלה יציגו כל רשות עם כל נושא.

מירי רגב: חמד, גם אתה אמרת את זה.

מירי רגב: כולם אמרו את זה.

מירי רגב: אני באה לדיון הזה גם מתוך שיחה עם חלק מראשי הרשויות, לא עם כולם כאן.

מירי רגב: אני מבינה שחלקם יודעים במה התכנית מבוצעת ובמה לא.

מירי רגב: חלק מהתקציב עבר וחלק לא.

מירי רגב: היום לראשונה אני שומעת שזו כנראה מדיניות.

מירי רגב: אתה אומר לא, אבל זו העובדה.

האשם חוסין: העובדה שאני מעביר כספים לפי ביצוע.

מירי רגב: אתה מעביר כספים והוא לא יודע לפי מה אתה מעביר כספים.

חמד עמאר: אנחנו היום יותר משנה אחרי התכנית.

חמד עמאר: האם יש לך צפי עד סוף השנה, עד שנת 2012, כמה ניצול תקציבי יהיה מהתכנית או שאין לך?

האשם חוסין: עד היום הוצאנו מתוך ה-350 מיליון שקל תוספתי שהעמיד משרד האוצר למשרד ראש הממשלה 100 מיליון שקל מתוך 350 מיליון שקל שזה כבר במשרדים.

חמד עמאר: אבל התכנית היא על 680 מיליון.

האשם חוסין: לא, את החלק שלנו.

האשם חוסין: יש את החלק של המשרדים שצריכים המשרדים לשים.

יריב לוין: מה זה "הוצאנו"?

יריב לוין: "הוצאנו" זה שילמת, "הוצאנו" זה הרשאות?

חמד עמאר: אני שואל לכלל תכנית.

חמד עמאר: יש לי תכנית של 680 מיליון שקל.

האשם חוסין: אני מדבר על החלק שלי.

האשם חוסין: אני יכול להגיד לך שבחלק שלי העברתי 100 מיליון מתוך 350.

האשם חוסין: אני צופה שלקראת אוגוסט-ספטמבר נראה ש - - -

חמד עמאר: האם אין לך נתונים כלליים?

האשם חוסין: יש לי נתונים, אני יכול להציג לכם.

האשם חוסין: הם לא כאן.

האשם חוסין: חשבתי שהיום אני מדבר על תשתיות.

מירי רגב: בסדר, בסדר.

מירי רגב: אנחנו נבקש את הכול.

וג'יה כיוף: חמד, הכסף הוא לא רק במשרד ראש הממשלה.

חמד עמאר: לא, לא.

חמד עמאר: אבל הוא מרכז את כל המשרדים.

מירי רגב: אתה דיברת על רפרנט, נכון?

מירי רגב: הוא הרפרנט, הוא אמור להציג לנו בכל המשרדים תכנון מול ביצוע.

מירי רגב: יגיד לי משרד הבינוי עכשיו מה הוא עשה.

מירי רגב: הוא יגיד מה הוא עשה, הוא לא יגיד מתוך מה הוא עשה.

האשם חוסין: לא זה מה שאתם ביקשתם ממני בהזמנה לישיבה.

האשם חוסין: אף אחד לא אמר לנו.

מירי רגב: נכון, אתה צודק.

מירי רגב: זה דיון ראשון.

מירי רגב: גם אם אני לא אביא את ראשי המועצות, אנחנו נקיים דיונים ענייני ועוקבים עוד לפני סוף המושב הזה בתכנון מול פיקוח לפחות מול כל משרד ומול כל רשות כדי שנדע לקראת מה אנחנו באים לתקציב הבא.

מירי רגב: אני רוצה שזה יהיה חד וברור גם לך וגם לאריאל שיצא עכשיו.

מירי רגב: תיכף אנחנו נסכם את הדברים.

מירי רגב: אנחנו נשמע את כל המשרדים.

מירי רגב: חבר הכנסת יריב לוין ביקש להתייחס, בבקשה.

יריב לוין: אני פשוט מתנצל כי אני מוכרח לצאת.

יריב לוין: אני מוכרח לומר שאני חושב שאני לא תולה שום תקוות בדיונים הבאים על תקציב המדינה, ומה שלא נקבע בתקציב, אפשר לקבוע 100 מיליון, 500 מיליון, 0, כנראה שזה יהיה בדיוק אותו הדבר.

יריב לוין: אני באמת פונה אליכם, למערכת הממשלתית.

יריב לוין: רבותי, יש שתי הנחות יסוד שבעיניי אתם חייבים לצאת מהן.

יריב לוין: הראשונה היא שאם הממשלה החליטה שהיא רוצה להזרים כסף לטובת הפרויקט הזה, האחריות שלכם והתפקיד שלכם הוא לדאוג שכל הכסף ינוצל עד השקל האחרון.

יריב לוין: זה לא בעיה שלהם, זה לא שיטה שבה: אוקיי, עכשיו העמידו לכם קופה, ועכשיו הם צריכים לרדוף ולרוץ.

יריב לוין: אם יעשו את זה יותר טוב, יקבלו יותר, יעשו את זה פחות טוב יקבלו פחות.

יריב לוין: ואני אגיד לכם גם בגילוי לב, ואני אומר את זה גם בנוכחות נציגי הרשויות, מהניסיון הדל שלי במעט העבודה שלי יש, גם אצלכם יש הרבה מה לתקן.

יריב לוין: קשה לקבל את המידע.

יריב לוין: גם כשאני מנסה ורוצה לקדם דברים אני לא מצליח לקבל את החומרים.

יריב לוין: אין עבודה בהיזון חוזר כמו שצריך.

יריב לוין: אני אומר לכם את זה באמת בכנות כי איכפת לי, בצורה הכי אמיתית.

יריב לוין: אבל אסור שהדבר הזה ינוצל כדי לעמוד במקום שבו: הם לא באים והם לא דורשים, או הם לא יודעים לעשות את זה עד הסוף באופן מסודר לאורך הזמן כדי שאנחנו נביא ונגיד: הם לא רצו.

יריב לוין: אנחנו היינו נחמדים והצענו להם.

יריב לוין: הם לא רצו לקחת, אז מה אנחנו אשמים?

יריב לוין: אני חושב שזה אינטרס שלנו, זה אינטרס של המדינה.

יריב לוין: זו החלטת ממשלה שלא התקבלה במקרה.

יריב לוין: האחריות שלכם היא להביא אותם.

יריב לוין: לקרוא לו ולהגיד לו: אדוני, מגיע לך תקציב תיירות כך וכך.

יריב לוין: עברו שישה חודשים לא ניצלת שקל.

יריב לוין: תביא לי א', ב', ג', תתחיל לעשות.

יריב לוין: ואז גם לקרוא לו כעבור עוד חודשיים: אדוני, תעשה.

יריב לוין: זה לא קורה ואני אומר עוד הפעם.

יריב לוין: אני חושב שזו האחריות שלכם, כל אחד במשרד הרלוונטי, לדאוג שהדבר הזה יקרה ויתבצע.

יריב לוין: אני חושב שזה אחריות של ראשי המועצה לשתף איתכם פעולה במקסימום כדי להשיג את התוצאה.

יריב לוין: ואם מותר לי לומר, זו גם אחריות של משרד האוצר שהתפקיד שלו הוא בעיניי לא רק להקצות כסף ואחר כך לעשות הכול כדי שהניצול יהיה מינימום כדי שבסוף הוא יגיע.

יריב לוין: אני אומר זה לא תפקידך.

יריב לוין: לא אמרתי שזה מה שאתה עושה.

יריב לוין: אני רק מסביר את תפקידך.

יריב לוין: אם אתה מבין אותו אז אני במצב מצוין.

יריב לוין: אני מדבר עכשיו מדמיוני.

יריב לוין: כמו שהוא שומר על הקופה, תפקידו הוא גם לוודא וללחוץ ולהגיד: רבותי, יושבים פה כספים שהיו צריכים לצאת לפרויקטים שהיו צריכים להתבצע והם לא קורים, ולהעיר את כל המערכות האלה.

יריב לוין: אני חושב שאתם חייבים לעבור שיטת עבודה שעושה מפגשים של צוותים.

יריב לוין: לוקחים את ראש הרשות ומושיבים אותו עם נציגי כל המשרדים הרלוונטיים בישיבה אחת שאתם מנהלים.

יריב לוין: פורסים את הכול על השולחן ואחת ולתמיד יודעים מה קורה.

יריב לוין: אני רוצה לומר לכם דבר נוסף.

יריב לוין: אני יודע שאם נעשה כאן דיון כמעט כל נושא שנזרוק מתוך תקציב המדינה נגלה תמונה שהיא לא רחוקה מהעניין הזה גם בנושאים האחרים.

יריב לוין: אני חושב שהנושא הזה של מצב במגזר הדרוזי והצ'רקסי הוא אחד הדברים הבאמת מבזים שקיימים במדינה.

יריב לוין: זה לא פלא שעוסקים בזה הרבה מאוד אנשים כאן בכנסת בצורה שהיא אולי לא פרופורציונאלית למשקל המספרי של בני העדה בכלל או למשקל האלקטוראלי שלהם.

יריב לוין: אני אומר בצורה מפורשת, לקח הרבה מאוד שנים עד שהממשלה הכירה בזה והבינה את זה.

יריב לוין: לצערי, היא התחילה באותה תכנית של 800 מיליון שדילגה על המגזר הזה כמעט באופן מוחלט ואני שמח שהלחץ הגדול שהפעלנו הצליח לתקן את זה ונוצרה התכנית הזאת, ובבחינת טוב מאוחר מלעולם לא.

יריב לוין: אני באמת פונה אליכם בבקשה.

יריב לוין: אני חושב שאתם צריכים לשאול את עצמכם מהי הגדרת התפקיד שלכם ואיפה האחריות שלכם נמצאת ומה המטרה של כל העניין.

יריב לוין: מירי, אני הייתי מציע שתתקבל כאן החלטה לקיים ישיבת מעקב בעוד איזשהו פרק זמן.

מירי רגב: לא, לא.

מירי רגב: ישיבה לי ועדה נוספת בנושא תעסוקה ברמת הגולן ואני אחלק אותה לשני חלקים.

יריב לוין: אם כן, לקיים ישיבת מעקב בעוד איזשהו פרק זמן שעד אליה תהיה התחייבות שלוקחים יישוב יישוב, עושים איתו ישיבה על כל הדברים ורואים מה חסר ומה יש.

יריב לוין: יבואו אלינו לישיבה הבאה ויגידו לנו מה נעשה, מה קיים ביחס לכל יישוב ומה עתיד להיות.

יריב לוין: משום שכשאנחנו עוסקים במספרים גלובאליים אז אומרים לי שהעבירו 100 מיליון שקל.

יריב לוין: עם זה אני לא יכול לעשות שום דבר.

מירי רגב: אתה גם לא יודע מתוך מה ולאן.

יריב לוין: אני רוצה לדעת כמה הלך מכפר כמא וכמה הלך מבית ג'ן וכמה הלך מכל מקום, ולמה בבית ג'ן הוא ניצל את התיירות ולא ניצל את משרד השיכון, ובכפר כמא זה הפוך, וכן הלאה.

יריב לוין: ואז אפשר לשחרר את החסמים באופן אמיתי ולא לעסוק בדיונים תיאורטיים.

יריב לוין: תודה.

יריב לוין: אני באמת מתנצל.

מירי רגב: תודה רבה לך יריב גם על זה שהגעת.

מירי רגב: אנחנו נודיע לך על הדיון הבא שיהיה עוד במושב הבא.

מירי רגב: יש לי עוד ישיבת פריפריה ואנחנו נחלק אותה לשניים.

מירי רגב: היא תהיה הרבה יותר ממוקדת.

מירי רגב: נציג משרד ראש הממשלה, האם אתה רוצה להוסיף עוד משהו או שאעבור למשרדים האחרים?

מירי רגב: אוקיי, אני עוברת לפי הסדר ולא של החשיבות.

מגלי והבה: אני מבקש שנטיל עליו משימה, על משרד ראש הממשלה.

מירי רגב: בסוף נסכם ונטיל משימות על כולם.

מגלי והבה: יבואו אלינו בפעם הבאה עם מה כן בוצע, מה לא בוצע.

מירי רגב: ברור, תיכף.

מירי רגב: מה חשבת?

מירי רגב: זה הסיכום.

מירי רגב: אם כך את מתכננת לסיכום אז בסדר.

מירי רגב: קלעתי לדעת גדולים.

מירי רגב: אתה גם תגיד כמה דברים לפני הסיכום.

מירי רגב: אל תדאג, כשנצא מהחדר הזה הדברים יהיו מאוד ברורים.

מנחם יחזקאלי: מנחם יחזקאלי, סגן מנהל מינהל אזורי פיתוח בתמ"ת.

מנחם יחזקאלי: אנחנו מבחינת אזורי תעשייה קיבלנו בשנת 2011 את התקציב מהאוצר, ואכן העברנו אותו לחברות מנהלות.

מירי רגב: האם הוא נוצל?

מנחם יחזקאלי: הוא נוצל מהבחינה הזאת שהעברנו אותו לביצוע לחברות מנהלות ונתנו להן הרשאות תקציביות.

מנחם יחזקאלי: חלק מהפרויקטים נמצאים בשלבים שלפני ביצוע, נגמר שלב התכנון.

מנחם יחזקאלי: צריך לתכנן בהתחלה כל פרויקט כזה של אזור תעשייה, מתכננים ואז לצאת למכרזים.

חמד עמאר: כמה אזורי תעשייה?

מנחם יחזקאלי: בשנת 2011 אנחנו מדברים על 5,4 מיליון שקלים שהיו לנו, מתוכם לירכא 2,9 מיליון שקלים, לכסרא-פקיעין מיליון שקל, לג'וליס חצי מיליון ולאבו-סנאן מיליון שקל.

אל דין: האם אפשר לשמוע על מה בכסרא-סמיע?

אל דין: אני מכסרא-סמיע והייתי יושב-ראש המועצה.

אל דין: אזור התעשייה תקוע כבר 14 שנים.

אל דין: חבל על הכספים שאתם השקעתם באזור הזה.

אל דין: 14 מיליון שקל הושקע באזור הזה, האזור הזה שומם.

אל דין: אין יזמים.

אל דין: אתם לא רוצים לפתור את הבעיה.

אל דין: על מה נכנס מיליון שקל?

אל דין: לא ראינו את זה.

וג'יה כיוף: לעוספיא ודליה זה שליש מהדרוזים, לא הושקע שקל אחד.

מנחם יחזקאלי: אני מדבר על 5,4 מיליון שקלים לשנת 2011.

מנחם יחזקאלי: הם הועברו לחברות ביצוע, נתנו הרשאות תקציביות.

וג'יה כיוף: מי קבע את החלוקה?

מנחם יחזקאלי: החלוקה נקבעה בזמנו בין משרד התמ"ת לפי הצרכים של היישובים שבהם נמצאים אזורי תעשייה לבין משרד ראש הממשלה.

וג'יה כיוף: האם ראשי הרשויות היו שותפים בחלוקה הזאת של הכסף שלהם?

מנחם יחזקאלי: צריך לשאול את משרד ראש הממשלה שהיה אחראי.

מירי רגב: איך משרד ראש הממשלה תכנן את החלוקה מול התמ"ת?

האשם חוסין: התמ"ת הציג לנו תכנית עבודה ודרש את הדרישות התקציביות שלו לפי תכנית העבודה הרב-שנתית שלו ואנחנו תקצבנו את זה.

האשם חוסין: בשלב הזה עד ישיבת הממשלה שאושרה בה החלטת הממשלה הזאת עוספיה, דליה ומראר לא היו בתוך התכנית, ולכן לא קיבלו תקציב בתחומים מסוימים.

האשם חוסין: הם קיבלו תקציבים בתחומים האלה בתכנית אחרת.

האשם חוסין: אחר כך הוספנו עוד סעיף אחד שכיסה עוד שלושה-ארבעה סעיפים שלא היו קיימים בתכנית האחרת לשלושת היישובים האלה.

האשם חוסין: לכן, אזורי התעשייה מכוסים על-ידי תכנית 1539 של המגזר הערבי ולא של המגזר הדרוזי.

אכרם חסון: חברים, הבחור שבא לכאן הוא לא אשם.

אכרם חסון: הוא אומר את הנתונים.

אכרם חסון: אני אומר לך, קחו את הכסף חזרה כי זה בושה למדינת ישראל שאתה אומר 5.4 מיליון לכל הכפרים הדרוזים.

אכרם חסון: אני הייתי חבר הנהלה בהקמת אזור תעשייה מגידו.

אכרם חסון: קיבלנו 500 דונם מהמדינה במתנה, קיבלנו עשרות מיליונים.

אכרם חסון: חברים, זה בושה.

אכרם חסון: האשם, לא צריך את הכסף הזה, זה פגיעה בדרוזים.

אכרם חסון: האם אנחנו מדברים על 5 מיליון שקל לאזורי תעשייה?

אכרם חסון: ריבונו של עולם, זה לא עושה מערכת ביוב או מערכת תשתית.

אכרם חסון: על מה אנחנו מדברים?

אכרם חסון: אני חשבתי שאתם תקציבו 50 מיליון או 100 מיליון בהתחלה כדי שנתחיל סוף סוף כך שתהיה תעשייה.

אכרם חסון: מירי היא אישה וחשוב מאוד שהיא תבין.

אכרם חסון: 60% מהנשים שלנו לא עובדות בגלל היעדר תעשייה אצל הנשים.

אכרם חסון: כשרצו ליצור תעסוקה בביתר ובמודיעין הביאו להם תעשייה וסידרו לנשים ולבנות תעסוקה שם.

אכרם חסון: עכשיו סידרו לנצרת.

אכרם חסון: אבל לכל הנשים של הקצינים ושל החיילים המשוחררים אין אפילו אזור תעשייה אחד שבו הן יכולות.

אכרם חסון: על מה אנחנו מדברים?

אכרם חסון: לצערי הרב, הייתי איש המועצות המקומיות עשרים שנה.

אכרם חסון: שתי קדנציות הייתי סגן וממלא מקום ראש מועצה.

אכרם חסון: הייתי חמש שנים ראש אופוזיציה והייתי חמש שנים ראש עיר.

אכרם חסון: חברים, יהיה קיצוץ של בין 15 ל-17 מיליארד בתקציב המדינה הבא.

אכרם חסון: תבינו שמצבנו עכשיו הוא יותר טוב ממצבנו מחר.

אכרם חסון: שנית, אני בעד מה שאמרו חברי הכנסת חמד ולוין.

אכרם חסון: חברים, אנחנו צריכים להיות מסודרים, להביא תכנית מה נלקח, מה לא נלקח.

אכרם חסון: אנחנו צריכים להציג את זה כמו שהחבר'ה היהודיים באים אלינו לכאן, לכל ועדה, ומביאים תכניות.

אכרם חסון: אנחנו לא צריכים לעבוד קשה.

אכרם חסון: אני חושב שאפשר להכין חוברת לכל חברי הכנסת לגבי הנתונים האמיתיים.

אכרם חסון: כל חבר כנסת שיושב כאן צריך להתבייש במה שקורה אצל הדרוזים.

מירי רגב: חסון, אתה לא יודע כמה פעמים ביקשתי נתונים לקראת הדיון היום.

מירי רגב: העברנו גם מכתב לכל ראשי הרשויות.

אכרם חסון: אני יודע, זו הבעיה שלנו.

אכרם חסון: אנחנו מוכנים לעזור לכם, יש לנו כאן צוות של עובדים.

אכרם חסון: אפשר לעשות עבודה מסודרת.

אכרם חסון: חברים, לא עובדים כך, עם כל הכבוד לכולם.

אכרם חסון: אנחנו חיילים שלכם, אבל אנחנו צריכים גם לדעת על מה אנחנו צריכים להגן.

ביאן קבלאן: העברנו.

ביאן קבלאן: כבר נמאס להעביר כי אף אחד לא מתייחס.

ביאן קבלאן: המצב גרוע ונמאס להעביר חוברות, חבל על הכסף.

ביאן קבלאן: מי לא קיבל חוברת מבין חברי הכנסת?

ביאן קבלאן: כולכם קיבלתם חוברות.

אכרם חסון: תעביר כל הזמן, אנחנו נתייחס.

אכרם חסון: האשם, יש לי מידע ממשרד האוצר שחלק מהכספים כבר עבר, הלך, לא יחזור אלינו.

אכרם חסון: לא שומרים אותו.

מירי רגב: אבל אריאל אומר שלא.

אכרם חסון: האשם, אני ידוע בכך שתמיד אמרתי שלשני משרדים אין אלוהים ואי-אפשר להאמין לאף אחד.

אכרם חסון: זה משרד הפנים ומשרד האוצר.

אכרם חסון: אי-אפשר להאמין לאף אחד שם.

אכרם חסון: אני אומר לך גם היום כחבר כנסת, אמרתי את זה כראש עיר.

אריאל יוצר: אם אי-אפשר להאמין לי חבל להזמין אותי.

מירי רגב: לא, לא.

אכרם חסון: אני לא יודע מי הזמין אותך.

אריאל יוצר: לא באתי על דעת עצמי.

אכרם חסון: כשהייתי ראש עיר אני יודע מה השר היה מבטיח לי ומה אתה היית מבטיח לי - - -

אריאל יוצר: אני לא הבטחתי לך כלום.

אכרם חסון: הבעיה הכי קשה שלנו זה תכניות המתאר.

אכרם חסון: יש לנו מאות אנשים בבתי המשפט.

אכרם חסון: זה שבנה על אדמתו שלא כחוק בבית ג'ן משלם 180,000 שקל, ויהודי שבנה ברמת הגולן על אדמת מדינה קיבל 18,000 שקל קנס, רישום פלילי כך שהוא לא יכול ללכת לשום תפקיד.

אכרם חסון: אתם נותנים תקציב לתכנון.

אכרם חסון: ראש מועצת בית ג'ן הגיש תכניות ושמונה חודשים אלכס שפול עוד לא הזמין אותו לבדוק מה קרה עם תכנית מתאר.

אכרם חסון: הכול נעשה בכוונה תחילה.

אכרם חסון: יש מדיניות.

אכרם חסון: אתם, הפקידים בכירים, תזכרו טוב שהמדיניות הזאת תביא לעימות קשה בין הדרוזים לבין הממסד, ואתם תהיו האשמים.

אכרם חסון: זה על הדם שלכם.

מגלי והבה: מה אתה רוצה מהם?

מגלי והבה: תפנה לראש הממשלה ולשרים.

מגלי והבה: הם לא אשמים, הם פקידים.

אכרם חסון: אני אומר כדי שהם הם יגידו את זה.

אכרם חסון: אנחנו הולכים שפופים, הצעירים שלנו יושבים על חבית של חומר נפץ שתתפוצץ לנו בפרצוף בגלל הבעיות שיש לנו.

אכרם חסון: אתם יושבים בעיר הקודש, אתם לא רואים את הביוב שזורם ברחובות, ואתם לא יודעים שאין לנו אפילו מתנ"ס עם תנאים מינימאליים.

אכרם חסון: כשהילד היהודי יודע מה זה תיאטרון אנחנו עדיין מדברים על תכנית מתאר ועל החייל המשוחרר שיושב בבית לא חוקי.

אכרם חסון: 60% מהבתים של דליה ועוספיה שאתם מקנאים בנו שאנחנו יושבים שם ללא היתרי בנייה.

אכרם חסון: חשמל אין לנו, לקצינים שחוזרים הביתה אין חשמל.

אכרם חסון: אתם באים ומדברים כאן כל פעם על תכנית.

אכרם חסון: למה תכנית?

אכרם חסון: האם אנחנו צבועים?

אכרם חסון: האם אנחנו עולים חדשים?

אכרם חסון: אנחנו עולים ותיקים, אנחנו 360 שנה יושבים על האדמות שלנו.

אכרם חסון: עושים לנו טובה כדי להיות שווים?

אריאל יוצר: לא שווים.

אריאל יוצר: זה מעבר, זה תוספתי.

אכרם חסון: תשמע טוב, תבדוק את זה.

אכרם חסון: ב-2006 מגדל העמק היתה בגודל של עיר הכרמל.

אכרם חסון: היא קיבלה מענקי איזון מהמדינה, 40 מיליון שקל יותר ממני בחמש שנים, חוץ מתקציב הפיתוח שרק אלוהים ידע מה הם קיבלו.

אכרם חסון: תסלחו לי בית ג'ן, אני מזכיר את עיר הכרמל כי אני הייתי שם.

אכרם חסון: סביב עיר הכרמל חמישה יישובים יהודיים.

אכרם חסון: טירת הכרמל אזור תעשייה, נשר-תל חנן אזור תעשייה, חיפה אזור תעשייה, אור עקיבא ויקנעם אזורי תעשייה, ובדלית אל כרמל - למה?

אכרם חסון: האם אנחנו שחורים?

אכרם חסון: האם אנחנו משרתים פחות בצבא?

אכרם חסון: אני חושב שהדיון הזה מבזה אותנו, מבזה את היושבת-ראש שיש לה אולי לב.

מירי רגב: לא, לא.

מירי רגב: זה לא מבזה אותנו כי אנחנו לא נוותר.

אכרם חסון: הפתרון הוא שאנחנו בוועדת הכספים לא נעביר שום דבר לאוצר עד שהדרוזים יקבלו את מה שמגיע להם, לא יקבלו כלום.

אכרם חסון: חבר הכנסת גפני עשה את זה פעם.

אכרם חסון: הוא לא נתן להם, הוא זרק להם את כל הניירות עד שהחבר'ה האלה התחילו להיות בני אדם.

אכרם חסון: אנחנו בני אדם, אנחנו לא מרגישים שאנחנו בני אדם במדינת ישראל.

אכרם חסון: כל יום אנחנו מעלים עשרים סוגיות.

אכרם חסון: אתה לא יודע עד כמה חברי הכנסת ממורמרים.

אכרם חסון: הם הולכים שפופים, הם לא יכולים לפתור בעיה אחת באופן רציני.

אכרם חסון: ראש המועצה דיבר על נושא החיילים המשוחררים.

אכרם חסון: וג'יה, אני העליתי את זה במליאה.

אכרם חסון: המינהל לא חילק חמש-עשר שנים חצי דונם לחייל משוחרר ביישוב דרוזי של 10,000.

אכרם חסון: אם היית עושה את זה בעיר יהודית היו מכניסים אותו לכלא.

קריאה: אכרם, אני מתקן אותך.

קריאה: באום אל-פחם 800 חלקות.

אכרם חסון: כי באום אל-פחם שירתו יותר מאיתנו.

אכרם חסון: יעני, מגיע להם.

אכרם חסון: מגיע לכל תושב במדינת ישראל לקבל, אבל אנחנו לא מקבלים.

אכרם חסון: ראשי הרשויות, אנחנו מגישים הצעת חוק לבטל את החיוב האישי כי בחיוב אישי צריך לחייב פקיד באוצר שטעה איתנו ולהעמיד אותו לדין.

אכרם חסון: צריך להעמיד לדין את השרים, את המנכ"לים, את כל אלה שבגדו בנו במשך שישים ומשהו שנה.

אכרם חסון: לא יהיה חיוב אישי רק לראשי רשויות והשאר שמתעללים בנו ימשיכו להיות כך.

אכרם חסון: גברתי המכובדת, אני מודה לך מאוד שהזמנת אותי לדיון.

מירי רגב: אתה מדבר מדם ליבך.

אכרם חסון: ישבתי כאן בוועדת הכספים כראש עיר עשרים פעם.

אכרם חסון: אני אכלתי את הלב ואת הנשמה כדי שהחבר'ה האלה יבינו מה קורה בדלית אל כרמל.

אכרם חסון: למה היתה שריפה?

אכרם חסון: ארבע פעמים פניתי לשר האוצר שהיום ראש הממשלה להקים תחנת כיבוי אש ולא הסכים.

אכרם חסון: מחר אנחנו נראה מה כולם יגידו על השריפה.

אכרם חסון: זה היה היחס אלינו.

אכרם חסון: אמבולנס לא היה בדליה ובעוספיה.

אכרם חסון: את מדברת על אוכלוסייה שהיא רבע מהדרוזים ושהיא מלח הארץ.

אכרם חסון: יש שם קצינים יותר מבכל יישוב יהודי בארץ.

מירי רגב: אני יודעת.

מירי רגב: אני שירתתי עם קצינים ועם חיילים ואני יודעת את התרומה שלכם בדיוק.

אכרם חסון: כשאנחנו באים לדבר מתחילים להתעסק איתנו עם מספרים ובתכניות.

אכרם חסון: האם את יודעת שכאשר חיילים משוחררים באים לקנות חלקה אדמה, מחירה של חלקת אדמה עלה פי 6 ופי 10?

אכרם חסון: אני לא יודע מי אישר את זה.

אכרם חסון: איזה חוק במדינת ישראל מאשר למשרד ממשלתי להעלות ב-600% או ב-1,000% חלקה לחייל משוחרר?

אכרם חסון: כולם שותקים, אף אחד לא מדבר.

אכרם חסון: לכן, צריך להקים ועדת חקירה למה הדרוזים לא קיבלו את הזכויות שלהם עד עצם היום הזה.

אכרם חסון: אנחנו נארח אותך ואת כל חברי הוועדה בכבוד.

אכרם חסון: כל מה שאמרתי הוא אחוז לעומת מה שתיראי בעיניים כשתבואי.

אכרם חסון: את תיראי את המזבלות הפיראטיות שאי-אפשר להוציא משם, את תראי את בעיות הבריאות, את בעיות הביוב שזורם שם ברחובות ואיזה בעיות יש לנו.

אכרם חסון: את תראי את התשתיות.

אכרם חסון: את צריכה למתוח כבל חשמלי באורך של שני קילומטרים, הכול פיראטי.

אכרם חסון: אנשים יכולים להתחשמל ולמות.

אכרם חסון: זה קרה בעוספיה.

אכרם חסון: משפחה שלימה מתה שם בתוך הבית, אבל לאף אחד לא איכפת.

אכרם חסון: כשאנחנו באים לכאן כולם מדברים יפה.

קריאה: אולי יש לראש הממשלה פתרון יצירתי.

מירי רגב: אנחנו רוצים לתת למשרדים, אחרת אתה תגיד שבאת ומשרדי הממשלה לא מדברים.

מירי רגב: אני כבר לא מזמינה אתכם יותר, רק את משרדי הממשלה.

מירי רגב: מי שירצה יבוא, שלא תגידו שאני מטרטרת.

מירי רגב: נציג דליה, אתה תדבר, חכה.

מירי רגב: אני לא הולכת מפה, גם אם אני אשאר פה לבד, בלי שאתה מדבר.

מירי רגב: תן למשרדי הממשלה לדבר.

מירי רגב: יכול להיות שהם כבר יתנו לך מענה לחלק מהדברים.

מירי רגב: נסכם את הדברים ונראה איך אנחנו מתקדמים עם העניין.

מירי רגב: יש לנו כוונה לקדם את הדברים.

מירי רגב: לא יכולתי לעצור את חבר הכנסת חסון מלדבר, הוא מדבר מדם ליבו.

מירי רגב: אני מבינה את מה שהוא אומר.

מירי רגב: גם אני מסתובבת, אני גם רואה.

מירי רגב: נציג משרד התמ"ת, אתה רוצה להוסיף עוד משהו?

מנחם יחזקאלי: כן.

מנחם יחזקאלי: מה שאני פירטתי לגבי ה-5,4 זה היה תקציב רק לשנת 2011.

מנחם יחזקאלי: התקציב הכולל של התכנית לגבי אזורי תעשייה הוא 36 מיליון שקלים.

חמד עמאר: כמה ל-2012?

מנחם יחזקאלי: 2012 זה 7,2 מיליון שקל.

מנחם יחזקאלי: 5 מיליון שקל להמשך הפיתוח של כסרא-סמיע, ועוד 2,2 זה להמשך עבודות בג'וליס על מנת להשלים את אזור התעשייה.

מנחם יחזקאלי: לגבי אזור התעשייה כסרא-סמיע ופקיעין, מה שדיבר האדון הנכבד, אנחנו דיברנו גם עם שני ראשי הרשויות באותו כנס שעשינו לכל ראשי המגזר הבדווי והגענו להסכמה שיוצאים לשיווק של אזור התעשייה.

מנחם יחזקאלי: אנחנו מטפלים בזה יחד עם הרשויות.

מנחם יחזקאלי: מהנדסי המועצה, גם של כסרא וגם של פקיעין, מונו כמי שיקדמו את הדברים האלה מולנו, ואנחנו בפעולות כרגע של להתחיל לשווק.

מנחם יחזקאלי: קיבלנו שתי בקשות להקצאות קרקע ואנחנו נתחיל להתקדם.

מנחם יחזקאלי: קיבלנו רשימת פינוי מטרדים גם מפקיעין וגם מכסרא ואנחנו בוחנים את הדברים האלה.

מנחם יחזקאלי: אני מקווה שבשנה הקרובה יהיו שם הקצאות קרקע ונמשיך את הפיתוח של אזור התעשייה הזה.

מנחם יחזקאלי: זה אזור התעשייה הכי גדול במגזר הדרוזי, זה 180 דונם נטו.

מנחם יחזקאלי: אנחנו מאוד מקווים שזה יהיה דוגמה לאזורי תעשייה נוספים שבתכניות ההמשך אפשר יהיה לעשות.

מנחם יחזקאלי: נושא של בית ג'ן-כפר כמא-חורפיש, ויש עוד יישוב אחד שאין להם אזורי תעשייה והם ביקשו אזורי התעשייה.

מנחם יחזקאלי: על-פי התכנית הם אמורים להצטרף לאזורי תעשייה קיימים.

מנחם יחזקאלי: יש שתי אפשרויות: או אזורי תעשייה קיימים וצריך לראות איזה אזורים נמצאים בקרבתם שאפשר להצטרף אליהם.

מנחם יחזקאלי: המשרד מעניק על-פי התכנית מיליון וחצי שקל למינהלת – זה דבר אחד.

מנחם יחזקאלי: דבר שני, יש תכנית במשרד אצלנו להקים אזורי תעשייה מרחביים.

מנחם יחזקאלי: בגליל מדובר על בין ארבעה לחמישה אזורי תעשייה מרחביים שהוקמו.

מנחם יחזקאלי: אחד התנאים להקים את אזור התעשייה המרחבי הזה הוא שהוא יצרף אליו את היישובים שנמצאים בסביבתו.

מגלי והבה: לפי התכנית היפה והמפוארת שלך אני מבין שאולי יהיה אזור תעשייה ב-2030.

מגלי והבה: אתה מדבר על תכניות ועוד מיליון וחצי שקלים ועוד שני מיליון.

מגלי והבה: יושב מולנו יושב-ראש מועצת כסרא-סמיע שהיה ראש מועצה מוצלח לכל הדעות.

מגלי והבה: מאז שהוא שם התחילו עם אזור התעשייה.

מגלי והבה: נכון להרגע, אפילו אין מבנה.

מגלי והבה: מה שסידרתם כבר נהרס.

מגלי והבה: מה אתה אומר לי לא?

מגלי והבה: אני נוסע כל הזמן שם.

מגלי והבה: אני לא באתי מאירופה, אני יודע מה יש שם.

מנחם יחזקאלי: מה נהרס?

חמד עמאר: לא עשו כלום.

מגלי והבה: לא עשו כלום.

מגלי והבה: אין שם שום דבר.

מגלי והבה: ראש המועצה קיבל ב-1996 או ב-2006 4,5 מיליון שקל.

מגלי והבה: אנחנו ב-2012.

מגלי והבה: המטרה היא להקצות תקציבים, לתת אזורי תעשייה ולגמור אותם.

מנחם יחזקאלי: בסדר גמור.

מגלי והבה: מה "בסדר"?

מגלי והבה: בנצרת הכינו תכנית של מיליארדים ו - - -

מנחם יחזקאלי: תן לנו תקציב ונסיים אותו.

מירי רגב: האם גם הבעיה אצלך היא תקציבית?

מנחם יחזקאלי: גם אצלנו - - -

מירי רגב: אבל אם יש לך תכנון אז אומר לך אריאל מהאוצר שהוא נותן לך תקציב.

מנחם יחזקאלי: ראשית, מה שביקשנו זה רק הצרכים לארבע השנים הקרובות לפי התכנית עד 2014.

מנחם יחזקאלי: כסרא-סמיע, למשל, השקענו עד היום 22 מיליון שקלים לא מכספי התקציב אלא מתקציבי המשרד הרגילים בשביל להביא אותו למצב שאפשר לשווק אותו עם התשתיות הבסיסיות.

אל דין: אבל מה זה מוסיף לי?

אל דין: האזור הוא מוכן לכניסת יזמים כבר לפני ארבע-חמש שנים.

מנחם יחזקאלי: ומי עיכב את זה?

מנחם יחזקאלי: ראשי הרשויות, שני ראשי הרשויות שחיכו לזה שפקיעין או כסרא-סמיע, ההיפך, יהיה גם קו עימות בשביל לקבל הנחה של 20,000 שקל בקרקע.

מנחם יחזקאלי: בינתיים הפסידו הכנסות ארנונה מזה שהיו - - -

אל דין: זה לא נכון.

מגלי והבה: יש לך מפעלים מוכנים והם רק מחכים.

מגלי והבה: אל תאשים את ראשי הרשויות.

מנחם יחזקאלי: אבל ראשי הרשויות לא קידמו את הדבר הזה.

מנחם יחזקאלי: הם ביקשו לא לקדם.

מגלי והבה: לדלית אל כרמל יש אזור תעשייה?

מגלי והבה: על מה אנחנו מדברים?

קריאות: לא הושקע שקל.

קריאות: איזה 30 דונם?

קריאות: זה אזור תעשייה?

קריאות: בחייך.

מגלי והבה: אי-אפשר לזרוק סיסמאות באוויר: יש לנו את זה לתעשייה.

מנחם יחזקאלי: עוספיה ודלית אל כרמל הצטרפו לאזור תעשייה הכרמל יחד עם יקנעם ויחד עם מגידו.

קריאה: אבל זה ייקח עוד עשר שנים, אדוני הנכבד.

מנחם יחזקאלי: כל דבר מתחיל בצעד קטן, אין מה לעשות.

מנחם יחזקאלי: אי-אפשר להקים אזור תעשייה ביום אחד.

מנחם יחזקאלי: הוא אומר שבכסרא-סמיע יש אזור תעשייה שמחכה ואין עוד אכלוס.

מנחם יחזקאלי: אתה אומר שזה ייקח זמן, ודאי שזה ייקח זמן אבל זה יתקדם.

מנחם יחזקאלי: אנחנו כבר תמכנו במינהלת של אזור תעשייה כרמל.

אכרם חסון: לא כדאי לך להסתבך.

אכרם חסון: עשרים שנה אזור תעשייה בדליה ובעוספיה לא השקעתם - - -

מנחם יחזקאלי: זה לא היה בטיפול שלנו, זה היה בטיפול של ממ"י.

חמד עמאר: אני שמעתי את חברי חבר הכנסת אכרם שדיבר מדם ליבו ומתוך רגש רב.

חמד עמאר: אם תשב עם כל דרוזי ודרוזי הוא יגיד לך את הדברים האלה.

חמד עמאר: אולי בוועדת המשנה נצליח להגיע לתוצאות כי זו ועדת המשנה של ועדת הספים ולוועדת הכספים יש כוח כי היא עושה את כל ההעברות.

חמד עמאר: אני מציע שכשאנחנו נקיים את הדיונים האלה ונזמין רק בין שניים-שלושה משרדים.

חמד עמאר: יגיעו ראשי רשויות או נציג אחד של ראשי הרשויות.

חמד עמאר: הוא ייתן לנו נתונים של ראשי רשויות מה בדיוק הוקצה, מה בוצע, מה לא בוצע, והמשרדים יצטרכו לבוא ולהגיד.

חמד עמאר: כך אני יכול להתקדם ולדעת שאני יכול בסוף להגיע לתוצאה.

חמד עמאר: עם כל הכבוד, שמעתי עכשיו את נציג משרד התמ"ת שאומר לי שב-2011 הוא העביר 5,4 מיליון שקלים.

חמד עמאר: אני שומע את נציג שגר בכסרא שאומר לך שהוא לא ראה השקעה של מיליון שקל ביישוב שלו, ואני בטוח שגם לא בג'וליס ולא במקום אחר.

חמד עמאר: לכן, אני רוצה לא רק לשמוע מספרים.

מירי רגב: תכנון מול ביצוע ופערים.

חמד עמאר: בדיוק, ולהתקדם.

חמד עמאר: חשוב מאוד לקיים את הדיונים האלה.

חמד עמאר: המצב הוא כל כך קשה.

חמד עמאר: אני מאוד מאוד מעריך את נציג משרד ראש הממשלה ואת העבודה שהוא עושה.

חמד עמאר: הבעיה הקשה ביותר היום במגזר הדרוזי זה כל נושא התכנון והבנייה ואסור שהכסף שם ייתקע.

חמד עמאר: אני רוצה לפנות עכשיו גם לנציג האוצר, צריך להזרים שם את הכסף ולרוץ קדימה.

חמד עמאר: שלשום היינו בבית ג'ן.

חמד עמאר: נתנו לנו דוגמה והביאו עובדות.

חמד עמאר: כמו שציין חבר הכנסת חסון, אדם מקבל שם קנס של 180,000 שקל בגלל בנייה בלתי חוקית.

חמד עמאר: התושבים כבר לא יכולים לסבול.

חמד עמאר: אין אפשרות לחכות עם הנושא הזה.

חמד עמאר: הנושא החשוב ביותר למגזר הדרוזי עכשיו הוא העברת כסף לתכניות מתאר.

חמד עמאר: תעבירו כסף ותתחילו לרוץ.

חמד עמאר: אני צריך לפתור את הבעיה שם.

חמד עמאר: ברגע שאני פותר את הבעיה של תכנון ומתאר הורדתי יותר מ-50% מהקושי שיש היום ביישובים הדרוזים.

חמד עמאר: אני היום, בשנת 2012, מדבר איתך ובוכה בוועדה על חיבורי חשמל בעוספיה ודליה.

חמד עמאר: איפה אנחנו נמצאים?

חמד עמאר: אתה מדבר עם שר האנרגיה והמים והוא אומר לך: אין לי בעיה, אני רוצה לחבר מחר.

חמד עמאר: אבל אסור לי להתקין תקנה כי זה נוגד חוק.

חמד עמאר: התקנה אז היתה לא חוקית.

חמד עמאר: נציג האוצר ונציג משרד ראש הממשלה, אני קורא לכם להעביר כמה שיותר כסף לרשויות ולהתחיל לרוץ עם תכניות בנייה, תכניות מתאר.

חמד עמאר: איך אנחנו יכולים להתקדם אם ראש רשות מגיש תכנית מתאר לפני שמונה חודשים ועד עכשיו לא קיימו איתו ישיבה אחת?

חמד עמאר: הפקידים הם אלו שמנהלים את המדינה.

חמד עמאר: היום אישרתי תקנות בוועדת הכלכלה ואמרו לי שהתקנות האלה רק מחליפות תקנות קיימות שהן אותו הדבר.

חמד עמאר: שינינו רק את השם, אבל אנחנו רוצים הארכה להתחלה.

חמד עמאר: שאלתי אותם: בשביל מה?

חמד עמאר: אמרו: בשביל לבטל את התקנות הקודמים.

חמד עמאר: שאלתי: מי מבטל?

חמד עמאר: אמרו: השר מבטל.

חמד עמאר: אמרתי להם שאני אתן להם ושאלתי אותם כמה הם רוצים.

חמד עמאר: אמרו: שלושה חודשים.

חמד עמאר: שלושה חודשים בשביל שהשר יבטל תקנה בשעה שזה לוקח פחות מדקה.

חמד עמאר: אז איך אתם רוצים שנתקדם עם תכניות מתאר?

חמד עמאר: אם לא נתקדם עם תכניות המתאר לא נפתור את שאר הדברים עליהם אנחנו נדבר מסביב.

חמד עמאר: צריך להעביר לשם את כל הכסף ולא צריכים להיות שם חסמים.

חמד עמאר: אני לא אכנס לדברים האחרים.

מירי רגב: אני רוצה לשמוע את נציג דלית אל כרמל.

מירי רגב: אני רוצה לשמוע את נציגת משרד הפנים לגבי המתאר.

מירי רגב: אני רוצה להביא הצעה לסדר לחברי הכנסת לגבי ההמשך כי יש פה מצב שאנחנו לא נצליח לקדם את זה, אלא אם כן נקבל החלטת מחליטים לגבי ההמשך.

מירי רגב: סגן ראש מועצת דלית אל כרמל, בבקשה.

כמאל כמאל: עו"ד כמאל כמאל, סגן ראש המועצה.

כמאל כמאל: אני מתנצל בשמו של ראש המועצה כרמל נאסר אל דין שלא היה יכול להופיע מפאת אבל במשפחה.

קריאה: אגב, הוא עשה עבודה.

קריאה: הנה הדיסק.

מירי רגב: תמסור לו את תנחומינו.

כמאל כמאל: אני לא רוצה לחזור על הדברים שנאמרו כאן כי כל דבר שנאמר כאן הוא אמת ונכון.

כמאל כמאל: אני מצטרף לדבריו של חבר הכנסת אכרם חסון ראש עיר הכרמל.

כמאל כמאל: אני לא משתמש במילה "לשעבר" כי במילה "לשעבר" משתמשים רק במדינת ישראל.

כמאל כמאל: הדברים הם כואבים, הכול הולך מדחי לדחי ואין פתרון מסיבי.

כמאל כמאל: אנחנו נותנים טיפין טיפין לרשויות.

כמאל כמאל: אנחנו מדברים כאן על תקצוב של אזורי תעשייה.

כמאל כמאל: מדברים על 30 דונם בדלית אל כרמל כשמתוכם מעל 30 שנה זה מדרון שאי-אפשר לייצב אותו ואי-אפשר לעשות בו שום תעשייה כבדה.

כמאל כמאל: לפני כ-30 שנה רצו להקים שם מפעל מתכת.

כמאל כמאל: זה בתוך שכונה שמלאה בתושבים וזו האדמה היחידה בת 30 הדונם שלא יכולה לעזור לתקציב השוטף המועצה בכלום.

כמאל כמאל: הדבר שכואב לכל רשויות הרשויות הוא הגבייה.

כמאל כמאל: אומרים: תעשו גבייה.

כמאל כמאל: אני מחזיק, בין היתר, בתיק הגבייה במועצה המקומית.

כמאל כמאל: אם נעשה גבייה של מאה אחוזים אנחנו נישאר גירעוניים כי אין לנו אזורי תעשייה, אין לנו את נמל חיפה, אין לנו דבר אחר שממנו אנחנו יכולים לקבל כסף.

כמאל כמאל: דבר נוסף, בדרך כלל ישנו מפרנס יחיד.

כמאל כמאל: כ-30% מתושבי דלית אל כרמל הם במצב שפיר, או שהם עובדים באופן מסודר או שהם עצמאיים מסודרים, אבל השאר לא.

כמאל כמאל: אומרים: תעשו גבייה.

כמאל כמאל: סליחה, על הביטוי, אני אשתמש במילה מאוד גסה – אונס לתושב.

כמאל כמאל: עושים את זה, וחלק מצליחים וחלק לא מצליחים.

כמאל כמאל: אנחנו גם הכנו מצגת עם השוואה בין יקנעם לבין דלית אל כרמל שנמצאת שני מטרים מדליה.

כמאל כמאל: לפני 30 שנה לא היה כלום ביקנעם.

כמאל כמאל: עיניי לא צרות, יש לי את הכבוד שיש לי שכנים טובים והתנהלות טובה.

כמאל כמאל: ראשי הרשויות לא אשמים ולא הפקידים.

כמאל כמאל: במדינת ישראל יש בירוקרטיה.

כמאל כמאל: הפקידים עושים מה שהם חושבים.

כמאל כמאל: הם עושים תקציבים כראות עיניהם, הרשויות לא שותפות.

כמאל כמאל: אני מאוד מכבד את האשם חוסין ואני מוקיר את העבודה שלו, אבל הידיים שלו כבולות.

כמאל כמאל: הוא יכול לעזור עד גבול מסוים.

כמאל כמאל: אני לא מדבר על הוקוס-פוקס, אבל יש דברים שהם צו השעה.

כמאל כמאל: חיבורי חשמל - אנחנו כבר ישבנו פה בהרבה דיונים, בחמישה דיונים לפחות.

כמאל כמאל: כשתהיה התלקחות ואבדות בנפש אנחנו נלמד על עוד טעות.

כמאל כמאל: חבר הכנסת אכרם חסון דיבר על תחנת כיבוי אש.

כמאל כמאל: רק עכשיו מתחילים לבנות את זה, אחרי שיש שריפה ואחרי שיש נזק המוני של פגיעה באדם, ומזל שעד כאן זה הגיע.

כמאל כמאל: אני מתנצל על כל האבדות שהיו לנו בנפש כלפי כל אחד וכל משפחה.

כמאל כמאל: מדברים על תכניות מפורטות.

כמאל כמאל: התחלנו בדלית אל כרמל לעשות תכניות מפורטות ויש תקציב, וזה יפה ונחמד.

כמאל כמאל: אבל זה לא מספיק.

כמאל כמאל: יש לנו הרבה דברים שצריכים לקחת מהשוטף.

כמאל כמאל: למשל, לכבישים.

כמאל כמאל: תראו את הכבישים בשכונות שונות ומשונות בדלית אל כרמל.

כמאל כמאל: דלית אל כרמל פרוסה על 9,000 דונם ואין שם תשתיות.

כמאל כמאל: אני חושב שאני ביער, והיער יכול להיות לפעמים יותר מסודר.

כמאל כמאל: אלו דברים כואבים.

כמאל כמאל: ועדת הכספים צריכה לתת הנחיות לשפר את הדברים בצורה יותר מעמיקה, יותר נקודתית, ולא טיפין טיפין.

כמאל כמאל: תודה רבה, אני מאוד מודה לך על היוזמה.

מירי רגב: תודה רבה.

מירי רגב: אני רוצה לשמוע את נציג מרכז השלטון המקומי בקצרה.

מירי רגב: חבר'ה, אני כבר הבנתי מה קורה פה.

מירי רגב: תיכף נגיע להחלטה יחד עם האשם ונראה איך אנחנו נקדם את העניין באמת לפי נושא נושא כי כל הנושאים ביחד כאן יוצאים סלט אחד גדולה שאצלנו בשפה זה נקרא מטבוחה.

מירי רגב: זה סלט שבו הכול נמצא יחד ואנחנו לא מצליחים לטפל בכל מרכיב בנפרד.

מירי רגב: זה טעים, אבל לא מתאים לזה עכשיו.

מירי רגב: נציג השלטון המקומי, בבקשה.

אל דין: קודם כל, אני רוצה להצטרף למה שאמרו ראשי הרשויות.

אל דין: אני לא רוצה להעלות עוד הרבה נקודות, אבל צריך רק לשים לב לנקודה אחת וזו הנקודה עליה דיבר עו"ד סגן ראש המועצה המקומית בדלית אל כרמל.

אל דין: אפילו אם הגבייה תהיה במאת האחוזים – ואני רוצה לציין כאן שהגבייה עלתה, במגזר הדרוזי היא כמעט היום עוברת את ה-80% - הרשויות יישארו תמיד בגירעון.

אל דין: זה מחוסר הכנסות עצמאיות לרשויות המקומיות.

אל דין: אין לנו לא את אזורי התעשייה, לא את אזורי המסחר, לא את משרדי הממשלה, ולא את המשרדים השונים שצריכים להיות בתוך היישובים על מנת לגבות ארנונה.

אל דין: מה עוד שגם הענפים שיכולים לעשות הכנסה לא מפותחים בתוך היישובים עקב היעדר תכניות.

אל דין: בסופו של דבר, הכול חוזר ומתנקז בתכניות המתאר ובתכניות המפורטות.

אל דין: תכניות המתאר והתכניות המפורטות הן הנקודה המרכזית של המגזר הדרוזי והצ'רקסי, ובסופו של דבר, זה יכול לעלות לכולנו ביוקר.

מירי רגב: תודה רבה לך.

מירי רגב: אמין, בבקשה בקצרה.

אמין כמאל זהר: שמי אמין זהר.

אמין כמאל זהר: יצא לי הכבוד להיות עוזר סגן שר השיכון משנת 1996 עד 2003, והיתה לי הזכות לעבוד לצידה של הגברת צביה אפרתי שהיתה ראש המינהלת של חלוקת התקציבים לדרוזים.

אמין כמאל זהר: לצערי, אני לא יודע איך הדברים הולכים היום.

אמין כמאל זהר: היתה פונקציה אחת שישבה עם ראשי המועצות על-פי סקר צרכים שעשו.

אמין כמאל זהר: בנו תקציב וחילקו אותו ביניהם.

אמין כמאל זהר: גם היה תיאום.

אמין כמאל זהר: אם לראש מועצה מסוים לא היו תכניות או קרקע זמינה אז היו מלווים האחד מן השני להקים את המוסדות שלהם.

אמין כמאל זהר: אני רוצה לדבר על חלוקת מגרשים לחיילים משוחררים.

אמין כמאל זהר: בשנת 1999 אנחנו חילקנו את המגרש האחרון במגזר הדרוזי ובחינם.

אמין כמאל זהר: בית ג'ן, חורפיש, פקיעין, כסרא-סמיע קיבלו מגרשים בחינם אין כסף.

אמין כמאל זהר: שמעתי מחברי כמאל שהיום מגרש דו-משפחתי עולה בחורפיש מעל ל-130,000 שקל לאדם אחד, ולאדם השני עוד 130,000 שקל, ואולי הגג גם לא שלו.

מירי רגב: בוא לראש-העין ותראה כמה זה עולה.

אמין כמאל זהר: אני לא גר בראש-העין, אין לי אותה איכות חיים.

אמין כמאל זהר: מאז ועד היום חולקו על-פי מי שקראתי מחבר הכנסת נפאע 800 מגרשים.

אמין כמאל זהר: היום בוואדי ערה ובאום אל-פחם בונים אלפיים יחידות דיור כשבמגזר הדרוזי לא בונים בית אחד.

אמין כמאל זהר: האם זה ייתכן היום במדינת ישראל בשעה שאני נותן את הדם שלי ואת הילדים שלי?

אמין כמאל זהר: 300 חללים קבורים בעוספיה.

אמין כמאל זהר: אנחנו מקבלים רק חלקות לחללים ולהרוגים שלנו ולא מקבלים מגרשים לאלו שחיים?

אמין כמאל זהר: אני אקרא לך משהו קצר מאוד – צחוק הגורל.

אמין כמאל זהר: בשנת 94' התחילה ההתקוממות הראשונה של הדרוזים, ואני אקריא לך את הכותרת שהיתה בעיתונות: רוצים מתנ"סים ולא רק בתי קברות – פרצה הפגנה.

אמין כמאל זהר: בשביל מה אנחנו יושבים כאן?

אמין כמאל זהר: רוצים מתנ"סים.

אמין כמאל זהר: אחרי עשרים שנה אנחנו חוזרים עוד הפעם, רוצים מתנ"סים.

אמין כמאל זהר: ריבונו של עולם, איפה אנחנו חיים?

מירי רגב: תודה רבה.

מירי רגב: אני רוצה לשמוע את התייחסות של משרד הפנים, משרד השיכון.

מירי רגב: האשם אני אגיד לך לומר כמה מילים לסיכום.

מירי רגב: אחר כך אסכם את הדיון.

האשם חוסין: אני אתייחס כי אני מכיר את הסוגיה הזאת של מגרשים לחיילים משוחררים.

האשם חוסין: מגרש בחורפיש עולה היום 57,000 שקל בניגוד למה שנאמר.

מירי רגב: אפרופו, חלוקת הקרקעות נדונה בוועדת הכספים ואני יודעת שאמור להיות דיון של מגלי.

מגלי והבה: כן, כן.

מגלי והבה: יש לנו דיון על זה.

מירי רגב: נציגת משרד הפנים, בבקשה.

אילנה שפרן: שמי אילנה שפרן ואני ראש אגף תחבורה במינהל התכנון במשרד הפנים.

אילנה שפרן: אני אתחיל אולי מהסוף.

אילנה שפרן: אנחנו באמת נשמח אם יהיו ישיבות מרוכזות לצורך פיתרון של חסמים כשמזהים את החסם ורואים מה בדיוק החסם.

אילנה שפרן: זה יעזור לנו, זה יעזור גם למשרדים אחרים להבין אצל מי הכדור נמצא באותו רגע.

מירי רגב: אבל המתאר שייך לכם, הכדור אצלך.

אילנה שפרן: המתאר אצלנו.

מירי רגב: את זו שצריכה לטפל.

אילנה שפרן: לא, בואי אני אסביר לך את ההמשך.

אילנה שפרן: משרד הפנים אומנם מקדם תכניות מתאר, תכניות כוללניות ליישובים דרוזים.

אילנה שפרן: בין השאר, גם בבית ג'ן, בינוח-ג'ת, בירכא, חורפיש.

אילנה שפרן: אבל עדיין מכוח התכניות האלה אי-אפשר להתחיל לבנות כי זאת תוכנית מתאר כוללת, ואחר כך צריך תכניות מפורטות.

אילנה שפרן: חוק התכנון והבנייה קבע את סדר התכניות.

אילנה שפרן: איך כיום מימון לתכניות מפורטות, במיוחד לתכנון מפורט של שטחים בבעלות פרטית.

אילנה שפרן: זה משהו שמפריע להמשך ולמימוש הבנייה אחרי שעושים את התכנית שרואה את העיר, איפה שטחי התעשייה, איפה שטחי המגורים, איפה שטחי הפנאי והתרבות.

אמיר וייס: אילנה, מה שאת אומרת הוא לא מדויק, זה לא נכון.

מירי רגב: מי אתה?

אמיר וייס: שמי אמיר וייס ממשרד ראש הממשלה.

קריאה: ניתן כסף.

אילנה שפרן: כרגע זה המידע שאני יודעת עליו במשרד הפנים.

אילנה שפרן: גם כשיש תכניות כבר מאושרות וכבר מפורטות לדברים, הרבה פעמים החסמים הם בביצוע.

אילנה שפרן: זאת אומרת, ברגע שיש לנו מחלף שהוא תנאי להקמה של אזור תעשייה או מתקן טיהור שפכים שהוא תנאי להמשך קידום של משהו אחר, אי-מימוש אותה תשתית בעצם מעכבת את שאר הדברים.

אילנה שפרן: אנחנו לא יכולים להקים, אנחנו לא גוף מקים, אנחנו יכולים לעשות את התכניות, אנחנו יכולים לייעד את השטחים.

מגלי והבה: אני רוצה לעזור לך.

מגלי והבה: האם את יודעת מה כוח-האדם של אלכס שפול בתכנון הבנייה המחוזי?

מגלי והבה: אני יודע.

מגלי והבה: יש לו סגן שמינו אותו עכשיו ליושב-ראש ועדת תכנון ובנייה.

מגלי והבה: יש לו שם ארבעים תכניות על השולחן.

מגלי והבה: הכנסת יכולה לשבת כמה שהיא רוצה, הוא לא מסוגל לבצע אפילו תוכנית אחת.

אילנה שפרן: אם אתה מציע תוספת כוח-אדם למשרד הפנים אני לא אתנגד.

מגלי והבה: את דיברת יפה על החסמים ולזהות את החסמים ולמצוא פתרונות.

מגלי והבה: כל עוד המצב הזה שאנחנו יודעים אותו קיים, אז כל התכניות של הצפון לא תתקדמנה.

אילנה שפרן: אבל מה שאני אומרת, אני אשמח לכל עזרה בתחום התכנון, אבל גם כשיש תכנון מאושר הדרך לביצוע עוד יש בה חסמים שאותם צריך לשבת ולפתור.

מירי רגב: זה ברור כמו ביישובים היהודים.

מירי רגב: השאלה היא מי מעכב את זה?

מגלי והבה: למה בתלונות שאתם מגישים נגד אזרחים שבנו ללא היתר אני רואה שזה מתבצע יפה מאוד בקרב עשרות אנשים, אלפים, ואין חסמים?

מגלי והבה: למה זה מתבצע אוטומאטית?

וג'יה כיוף: אני חושב שצריך ניהול גם של דיאלוג.

וג'יה כיוף: לא יכול להיות שכל אחד אומר את העמדה שלו ואחר כך אתם מחליטים מה שאתם רוצים, זה לא ילך.

וג'יה כיוף: אני חושב שצריך דיאלוג.

וג'יה כיוף: אני מסכים עם כל מילה שאמרת כי אני שרוי באותה בעיה.

וג'יה כיוף: אני עכשיו מקדם תכנית מתאר ואני נמצא בשלבי סיום.

וג'יה כיוף: תכנית מתאר לא נותנת היתרים.

וג'יה כיוף: אחרי תכנית המתאר צריך לבוא תקציב שיהיה הרבה יותר גדול מהתקציב של המתאר – זה למפורטות.

וג'יה כיוף: ולכן, חוסר התכנון היה תכנון.

וג'יה כיוף: התכנון היה חוסר התכנון ביישובים האלה 20 שנה, מישהו צריך לשלם את המחיר הזה.

וג'יה כיוף: אנחנו הגענו היום, ואני אומר לכם שאני בא היום מבית המשפט המחוזי בחיפה.

וג'יה כיוף: אני היום ישבתי עם קבוצה של אנשים מעוספיה ודליה על מנת ללכת לשופט ולהגיד לו: תשמע, אני מתכנן את האזור הזה, וקיבלתי ככה וקיבלתי ככה.

וג'יה כיוף: כסף לתכנון - אם ועדת הכספים רוצה לקבל עכשיו החלטה אמיצה היא צריכה לבוא ולהגיד ולהביא ממשרד ראש הממשלה ומכל המשרדים.

וג'יה כיוף: יש לשחרר את כל הכספים לתכנון של כל הכפרים הדרוזים כך שהם יתחילו לתכנן, הן מפורטות והן תוכנית מתאר.

וג'יה כיוף: אני חושב שזה ה-א' ב' כי אתה לא יכול לעשות אזור תעשייה כשאין לך תוכנית מתאר, כשיש מקום מוגדר לתעשייה אם זה תעשייה זעירה או תעשיית כבדה, או בכלל אין מקום לתעשייה.

וג'יה כיוף: ולכן, אני חושב שזה המתווה לגבי התכנון.

מירי רגב: אדוני, בבקשה בקצרה.

מירי רגב: תציג את עצמך לפרוטוקול.

חוסאם עבאדי: חוסאם עבאדי, מנהל תחום תוכניות ברשות המים.

מירי רגב: לא דיברנו היום על תאגידי המים.

מירי רגב: אבל כמו אצל היהודים, גם פה אצל הדרוזים יש לנו צרות צרורות עם תאגידי המים.

אכרם חסון: יש טעות שאישרו בכלל את תאגידי המים.

מירי רגב: מה אתה אומר?

מירי רגב: הצטרפת למפלגה שעשתה את זה.

מירי רגב: אנחנו צריכים לבטל את תאגידי המים, זו מלחמה של כולנו.

אכרם חסון: כראש עיר התנגדתי ולא הקמתי תאגידי מים.

חוסאם עבאדי: אני אתחיל דווקא בדליה.

חוסאם עבאדי: קודם כל, כדי לסנכרן את כל הדברים, גם תוכניות מתאר וגם תכניות הפיתוח וכו', הכול קשור בסופו של דבר בפיתרון קצה כפי שהזכירה נציגת משרד הפנים.

חוסאם עבאדי: בנושא הספציפי הזה של פתרון הקצה - ברשות המים, למשל בדלית אל כרמל, על אף שלא ענו לדרישות החוק ולא התאגדו במסגרת הסמכות שניתנה לנו במסגרת הצו לתיקון מעוות, התחלנו לבצע פרויקטים שם.

חוסאם עבאדי: רק בשנה האחרונה סיימנו פרויקט משותף גם להם וגם לעוספיה ב-17 מיליון שקל.

חוסאם עבאדי: עכשיו בביצוע ב-8 מיליון שקל בדליה, ובשבוע הבא עוד פרויקט ב-8 מיליון שקל.

חוסאם עבאדי: בעוספיה יש לנו כנ"ל תכניות בחצי מיליון שקל של תכנון.

חוסאם עבאדי: אם ניקח את בית ג'ן, למשל, השקענו עכשיו.

חוסאם עבאדי: אנחנו פתרנו את הבעיה של אותו פתרון קצה.

חוסאם עבאדי: כיום נמצא בביצוע מט"ש בעלות של 25 מיליון שקל כשהחלק של בית ג'ן הוא 13 מיליון שקל, ויש לו שתי תחנות שאיבה בביצוע בעוד 3 מיליון שקל.

חוסאם עבאדי: כמעט בכל יישובי הדרוזים אנחנו משקיעים.

ביאן קבלאן: והביוב זורם ברחובות.

ביאן קבלאן: תעזוב אותי מהתכניות.

ביאן קבלאן: הם עושים מאגר, אני לא יכול להתחבר.

חוסאם עבאדי: רק להזכיר, כל התקציבים שמניתי הם במענק של 80%.

חוסאם עבאדי: בכל היישובים, כדי לסגור את הפער הזה, התקבלה החלטה לתת מענקים בגובה של 80%.

חוסאם עבאדי: בחלק מהרשויות עדיין לא השלמנו את כל התחייבות הפנימית.

חוסאם עבאדי: יש לנו תכניות על השולחן.

חוסאם עבאדי: ביישובים מסוימים יש לנו כמעט 100% כמו בסאג'ור, ובחורפיש 80%.

חוסאם עבאדי: בבית ג'ן אנחנו ב - 60%.

חוסאם עבאדי: יש לנו תכניות.

חוסאם עבאדי: אני מקווה שבשנתיים הקרובות אנחנו גם נצליח לסגור את הפער הזה.

חוסאם עבאדי: לסיום, עם כל ההתנגדות הגורפת שהיתה לתאגידים הוכח בצורה מובהקת ביותר שהתאגידים כן מתפקדים.

מירי רגב: לא, אל תדבר איתי על התאגידים עכשיו.

מירי רגב: אל תפתח את זה, אל תעלה לי.

מירי רגב: אתה יודע, זה שילוב לא טוב דרוזי ומרוקאי, תיזהר.

מירי רגב: תאגידי המים עולים לי עד כאן.

מירי רגב: בוא לא נדבר עכשיו על תאגידי המים.

מירי רגב: אני חושבת שצריך לבטל את תאגידי המים.

מירי רגב: מחיר המים הוא בלתי אפשרי.

מירי רגב: היום דיברתי עם נידאל.

מירי רגב: הוא אומר לי: שילמתי עד עכשיו 400, היום אני משלם 1,000 שקל.

מירי רגב: בחייך, אז אל תדבר איתי על תאגידי המים ומי מרוויח מתאגידי המים.

מירי רגב: תשאיר את תאגידי המים בצד ובואו נפתור את הבעיות האחרות.

מירי רגב: כשנפתור את בעיות תאגידי המים ליהודים נפתור אותן גם לדרוזים.

מירי רגב: כאמל ממשרד השיכון, בבקשה.

מירי רגב: לאחר מכן האשם, ואנחנו רוצים לסכם למשהו יותר תכליתי.

מירי רגב: גם נציגי משרד החקלאות ידברו.

כאמל בדר: אני שמעתי פה את המצוקה של החבר'ה שלי, וזו לא פעם הראשונה שאני שומע אותם, לצערי.

כאמל בדר: הצעתי בישיבה הקודמת הצעה להביא את כל התכניות של משרד הפנים ושל משרד השיכון שנמצאות בוועדה המחוזית, לשים אותן במסלול ירוק שיקבלו עדיפות על פני תכניות אחרות ולצאת לדרך.

מירי רגב: אז מה היתה הבעיה?

כאמל בדר: עד עכשיו זה לא יצא.

כאמל בדר: אם אני מסתכל על משרד הפנים ועל החבר'ה של אלכס, הם עובדים קשה, יש להם עבודה קשה.

כאמל בדר: אני מעריך אותם.

מירי רגב: מי עובד קשה?

מירי רגב: מה, הם בונים בתים?

כאמל בדר: לצערי, יש שם תוכניות שתקועות שש שנים, ארבע שנים וחמש שנים.

כאמל בדר: לעשות שינוי תב"ע, תב"ע שהיא כבר מאושרת, מאושרת הוא דבר שלוקח יותר משנה ושנתיים, לצערי.

כאמל בדר: לכן, אני לא יכול לשווק לא בינוח כמו שצריך ולא בג'וליס ולא במקומות אחרים שבהם ניתן לשווק כי התב"ע אושרה.

כאמל בדר: עוספיה, בית ג'ן ומקומות אחרים – אני מבין את הבכי שלו, ממש בכי.

כאמל בדר: יותר מ-15 שנה לא שווקו מגרשים בעוספיה.

מירי רגב: אל תבין את הבכי כי אם הוא יהיה אלים יגידו שאתה יצרת את האלימות.

כאמל בדר: לא שווקו שם מגרשים בכלל כי אין שם שטח לתכנן עליו.

כאמל בדר: אין שטח כי הכפר מוקף בפארק והעץ יותר יקר מהאדם, אין מה לעשות.

מירי רגב: אתה אומר נכון, צריך להפוך את זה למסלול ירוק.

מירי רגב: האם עם השטחים החומים והירוקים לא עושים בנתניה ובכל מקום אחר?

מירי רגב: מה הבעיה?

וג'יה כיוף: אנחנו לא מסלול ירוק, אנחנו השטח הירוק של עם ישראל.

מירי רגב: שטח ירוק זה בסדר.

מירי רגב: אבל כשאנחנו צריכים להביא ולאשר תכניות במסלול ירוק אז צריך לראות על מה אנחנו מדברים.

מגלי והבה: במסגרת הדיאלוג זה המחיר שאתה משלם.

וג'יה כיוף: כל אחד קיבל תפקיד ותוצאות במסגרת השריפה.

וג'יה כיוף: התפקיד שלנו – אנחנו היינו האשמים.

מירי רגב: לא, עזוב.

כאמל בדר: ב-2011 המשרד שיווק על-פי תכנית העבודה שלו קרוב ל-700 יחידות דיור במגזר הדרוזי.

מירי רגב: אנחנו נעשה דיון מרוכז על העניין הזה.

כאמל בדר: אנחנו שיווקנו היכן שיש תב"עות מאושרות.

כאמל בדר: אצלך שיווקנו 32 יחידות דיור ולא נרכש אפילו מגרש אחד.

קריאה: המחיר גבוה.

מירי רגב: הוא צודק.

מירי רגב: השאלה באיזה מחיר אתה משווק שם קרקע.

כאמל בדר: המחירים שנקבעו בפיתוח לבד הם מחירים שנקבעו על-פי החלטת ממשלה שהיתה שיחידת דיור, לא מגרש, לא עברה את ה-50,000 שקל כמעט ב-90% מהיישובים.

מירי רגב: יפה, מחיר סביר.

כאמל בדר: המחיר של הקרקע רק בחורפיש ובריחאניה זה אפס כי זה קו עימות, בפקיעין אין שם כרגע מגרשים לשיווק, זה אפס.

כאמל בדר: בשאר הכפרים מחירי הקרקע נקבעו על-ידי מינהל מקרקעי ישראל.

כאמל בדר: בישיבה שהיתה פה עם ועדת הכספים זה נושא שעבר לדיון בהחלטה של ועדה אחרת.

כאמל בדר: אני לא רוצה לגעת כרגע בדיון הזה, זה לא עניין שלנו.

כאמל בדר: המשרד נתן לנושא הפיתוח בכפרים הדרוזים שנה שעברה, ב-2011, קרוב ל-17 מיליון שקל מהתקציב שדובר עליו קודם אצל האשם לנושא של פיתוח שכונות חיילים.

כאמל בדר: בנוסף לזה, 11.5 מיליון שקל לשכונות ותיקות לכל הכפרים.

כאמל בדר: בנוסף לזה, 5.5 מיליון שקל מוסדות ציבור.

כאמל בדר: הכסף עבר לרשויות.

כאמל בדר: בנוסף לזה, עוד 5.5 מיליון שקל של שיקום חברתי, ועוד מיליון מאתיים אלף שקל לנושא של - - -

מירי רגב: אני רואה את כל המספרים האלה ואני כבר מתחילה לקנא.

מירי רגב: עד שאני לא אראה טבלה מסודרת מה עבר למי ולאן אז - - -

קריאות: - - -

כאמל בדר: אנשים פה מתנפלים.

כאמל בדר: אם אני אגיד מה המספרים פה אנשים פה יחווירו, אני לא רוצה.

קריאה: למה?

כאמל בדר: אני אגיד לך למה.

כאמל בדר: כי יש אנשים שלא ניצלו שקל אחד, אתה אחד מהם.

כאמל בדר: יש כמה מועצות שלא ניצלו עד עכשיו שקל אחד.

מירי רגב: בסדר, אנחנו נביא גם את ראשי המועצות, אם צריך.

וג'יה כיוף: למה?

וג'יה כיוף: למה?

וג'יה כיוף: איפה אני נמצא?

קריאה: החבר שלך לידך ניצל, אתה לא.

כאמל בדר: אתה קיבלת הכי הרבה מוסדות ציבור, לא ניצלת שקל אחד.

וג'יה כיוף: איפה אני נמצא?

וג'יה כיוף: איפה אני נמצא?

וג'יה כיוף: בתכנון.

כאמל בדר: לא מדבר על התכנון, מדבר כרגע על מה ש- - -

מירי רגב: כאמל, הבנתי.

מירי רגב: הדיון הבא לא יהיה דיון עם כולם.

מירי רגב: אל תדאג, זה יהיה דיון ממוקד.

כאמל בדר: אנחנו נעביר לכם בצורה מסודרת מה שאתם יודעים, מה שאני יודע, מה שהמחשב גם יודע להגיד.

כאמל בדר: המספרים מדברים בעד עצמם.

כאמל בדר: משרד השיכון לא אכזב, לא מאכזב ולא יאכזב.

כאמל בדר: אנחנו נותנים להם את הכסף, מקבלים את הכסף, רק שינצלו אותו.

אכרם חסון: כאמל, מה עם המחירים שעלו 400% ו-600% בארבע השנים האחרונות?

מירי רגב: חסון, הם עלו לכולם.

מירי רגב: מולכם אצל היהודים הרבה יותר מכם.

מירי רגב: ברגע שיש קרקע אפס ופיתוח זה רק 50 - תאמין לי, אני אומרת לך, דירה בראש העין שבה אני גרה של שלושה חדרים מיליון וחצי שקלים – לא נורמאלים.

קריאה: את חושבת שאצלנו זה פחות?

מירי רגב: גם אני רוצה לגור מול יער.

מירי רגב: אבל, עזוב.

מירי רגב: אנחנו נטפל בזה בשיכון ובינוי.

קריאה: לא להסתנוור מהמספרים.

קריאה: תחלקי אותם ב-15.

מירי רגב: ראיתי שאנחנו יוצאים מיליונרים מהכמות של המספרים.

כאמל בדר: - - -אצלנו משוריין כרגע 10 מיליון שקל לנושא של תכנון על קרקע פרטית.

כאמל בדר: זה 10 מיליון שקל.

כאמל בדר: אנחנו יצאנו בקול קורא לכל הרשויות, קיבלו מאיתנו מכתבים.

כאמל בדר: חלק כבר העבירו לנו תכניות, חלק עדיין לא.

כאמל בדר: אנחנו מבקשים לדעת כמה כסף כל רשות רוצה.

כאמל בדר: אנחנו נשב מול כל רשות.

כאמל בדר: להגיד לך שזה מספיק?

כאמל בדר: זה לא מספיק.

כאמל בדר: אני לא פוליטיקאי, אבל זה לא מספיק.

מירי רגב: בכל המדינה זה גם לא מספיק.

מירי רגב: אתה יודע את הצרות שיש גם בפריפריה ובדרום.

מירי רגב: כולם מבינים, אבל צריך להתחיל לעשות צעד אחרי צעד ולהתקדם.

מירי רגב: אשר נתיב, בבקשה בקצרה.

נתיב: אני אשר נתיב ממשרד התחבורה.

נתיב: אני אגזול בדיוק 15 שניות.

מירי רגב: אתם קיבלת פה הכי הרבה - - -, עוד מעט תקבל חייכן.

מירי רגב: לדיונים הבאים נביא חייכנים.

מירי רגב: אמרנו דברים טובים.

נתיב: במסגרת החלטת הממשלה יש הקצאה ל-180 מיליון שקל לארבע שנים למגזר הדרוזי והצ'רקסי.

נתיב: עד היום אנחנו תקצבנו 71 מיליון שקלים שיצאו כבר בהרשאות בפועל לחברות המנהלות שמבצעות את זה.

נתיב: הכול בתיאום עם הרשויות.

נתיב: עד סוף השנה יצאו 38 מיליון נוספים.

נתיב: אנחנו נגיע ל-108 מיליון שקלים עד סוף השנה.

נתיב: אנחנו מקווים לעמוד במלוא התכנית של ה-180 מיליון שקל.

נתיב: תודה.

מירי רגב: יפה מאוד.

מירי רגב: נציג החקלאות בבקשה בקצרה.

ג'מאל מדלג': אני אדבר בקצרה.

ג'מאל מדלג': אני ג'מאל מדלג' ואני מנהל תחום מיעוטים.

ג'מאל מדלג': אין לנו הרבה סכומים כמו שפה שמעתי.

ג'מאל מדלג': אנחנו מקנאים בכל המשרדים האלה.

מירי רגב: רק שלא תיכנס לרפורמה.

מירי רגב: אם תיכנס לרפורמה של הביצים חבל לך על הזמן.

מירי רגב: תלך לדלתון.

ג'מאל מדלג': יש לנו תקציב ייעודי צבוע למגזר המיעוטים שהוא חצי מתקציב הפיתוח של כל המשרד שלנו.

ג'מאל מדלג': אני חושב שזה לא נמצא בשום משרד ממשלתי אחר.

ג'מאל מדלג': בנושא תשתיות – המשרד גם הכפיל את התקציב המיועד לתשתיות וגם העלה את אחוז המענק.

ג'מאל מדלג': זה אומר צמצום משמעותי למטצ'ינג של הרשויות המקומיות, ואנחנו גם רואים את התוצאות בשטח.

ג'מאל מדלג': אני מדבר על שיקום תשתית הדרכים החקלאיות, שיקום צנרת המים להפחתת הפחתים, וכל מה שמשתמע מזה.

ג'מאל מדלג': לגבי היישובים הדרוזים – אנחנו מאוד שמים דגש על היישובים האלה כי הרבה שנים הם סבלו מעוולות עבר.

ג'מאל מדלג': כל צוות המשרד מתגייס לזה.

ג'מאל מדלג': אני חושב שהיינו אצל כל אחד מראשי הרשויות וגם הם היו אצלנו.

ג'מאל מדלג': אנחנו יידענו אותם בכל מה שאנחנו יודעים לתת להם והם בפועל כמעט ביצעו ומימשו את כל התקציבים שמיועדים.

ג'מאל מדלג': כל שקל נוסף שנקבל ינוצל למרות שאנחנו לא בתוך התכנית המדוברת.

מירי רגב: תודה רבה.

מירי רגב: האשם, בבקשה.

האשם חוסין: אני רוצה להבהיר נקודה בעקבות דבריה של הגברת ממשרד הפנים.

האשם חוסין: מתוך שתי תכניות הממשלה שקשורות למגזר הדרוזי יש 26 מיליון שקל לתכנון מפורט והנושא הזה מכוסה.

האשם חוסין: ואם יש צורך בהגדלת התקציב הזה, אחד מהסעיפים בהחלטות הממשלה מאפשר לנו לעשות הסטות פנימיות כדי לכסות על הצרכים בתחום התכנון גם המפורט וגם המתארי.

האשם חוסין: כרגע אנחנו לא רואים שיש התקדמות בנושא הזה.

האשם חוסין: אם תהיה התקדמות ויהיה צורך נגדיל את הכסף מעבר ל-26 מיליון.

מירי רגב: חברים, זה דיון סגור, אין פה תקשורת.

מירי רגב: צבי לביא הוא כבר חבר ועדה, הוא בסדר.

צבי לביא: אם יכולתי לתרום לדיון הזה אז זה מהניסיון האישי והמקצועי שלי.

מירי רגב: האמת היא שאתה יכול לתרום לא רק לדיון הזה אלא בהרבה מאוד נושאים.

צבי לביא: אני לא כעיתונאי אלא כמומחה לארגון קהילתי.

צבי לביא: בתשובה לחבר שדיבר שאין להם מתנ"ס ואין להם שום עזרה בנושא הזה אני יכול להגיד לפחות מבחינת המומחיות שלי בהקמת מתנ"סים שהם לא צריכים את החברה לעניין זה.

צבי לביא: זה הכול יוזמה של הרשות המקומית – לקחת בעלי מקצוע, מבנה.

צבי לביא: אני בטוח שבכל יישוב ישנם מספיק מבנים כדי לשכן את המתנ"ס.

צבי לביא: המתנ"ס לא חייב להיות במבנה.

צבי לביא: הוא יכול להיות בכל היישוב, תלוי איך מארגנים אותו.

צבי לביא: שוב, הכול עניין של יוזמה ולא יוזמה של - - -

מירי רגב: תודה רבה.

מירי רגב: חברים, לי יש חולשה לעדה הדרוזית.

מגלי והבה: ראשית, אני רוצה להודות לחברת הכנסת על הדיון החשוב שנמצא פה.

מגלי והבה: אני גם רוצה להתנצל בפני הפקידות שעושה את התפקיד שלה.

מגלי והבה: הבעיה שלנו היא במדיניות, והבעיה שלנו היא אצל אותם שרי ממשלה וראש ממשלה.

מגלי והבה: אם הם היו עוקבים אחרי הביצוע אז לא היינו צריכים לשבת פה ולעשות את מה שאנחנו עושים.

מגלי והבה: ברשותך, אני רוצה גם איתך ועם כל חברי הכנסת הדרוזים ליזום ישיבה עם ראש הממשלה וזאת לפני שתתחיל שנת התקציב כדי שלא יגידו לנו: למה רק עכשיו אתם באים?

מגלי והבה: אנחנו צריכים לבוא ולשים לו את הדברים על השולחן כי השרים לא ישמעו לאף פקיד מהפקידים האלה לגבי סדר העדיפויות והיכן צריך להיות הלחץ.

מגלי והבה: זה נכון שישנו שר תחבורה אחד שאנחנו קוראים לו הבולדוזר של הממשלה הזאת.

מגלי והבה: הוא עושה והוא לא מחכה למישהו שיאיץ בו.

מגלי והבה: ראש הממשלה צריך לתת את ההנחיה לאותם שרים לבצע את התקציבים, ואז אותם פקידים לא יצטרכו להסתובב סביב עצמם ולחפש תקציבים ומקורות לתקציבים.

מגלי והבה: שנית, חברי ראשי הרשויות, לפני שמונה-תשעה חודשים ישבנו בדלית אל כרמל ודובר שם על סקר צרכים.

מגלי והבה: זה נעשה ביוזמתי.

מגלי והבה: אני מחפש את הנתונים, יש לי אותם.

מגלי והבה: ביאן אמר שכל הזמן שלחו נתונים.

מגלי והבה: אנחנו צריכים שיהיה לנו ספר אחד, סקר אחד, שיראה היכן הבעיות.

מגלי והבה: לסיכום, אני מסכים עם כל מה שדובר כאן כי החבר'ה הציגו את התמונה האמיתית לגבי התחושה של ראש הרשות, לגבי התחושה של האזרח, וכן מהי התחושה של חברי הכנסת.

מגלי והבה: אני מקווה שהדברים האלה לא יישנו בוועדת הכספים ושאנחנו נמשיך את המלחמה שלנו.

מגלי והבה: תודה.

מירי רגב: תודה רבה לך.

מירי רגב: זה לא סוד שיש לי חולשה למגזר הדרוזי.

מירי רגב: כשהייתי דוברת צה"ל הבאתי את הדרוזי הראשון לשרת בחטיבת דובר צה"ל.

מירי רגב: היה הבן של פיאד, טיימור מסאג'ור.

מירי רגב: אנחנו חברים.

מירי רגב: מאז נוצר קשר בינינו לבין הדרוזים.

מירי רגב: ביקרתי, שמעתי, ראיתי את החיילים הדרוזים גם כחיילים, גם כקצינים, גם כמפקדים בכירים.

מירי רגב: היינו גם בשמחות שלהם וגם בצער שלהם, ואנחנו והדרוזים ביחד בחיים ובמוות.

מירי רגב: אחד מהדוברים אמר כאן שלא צריכים להיות רק בתי קברות אלא גם דברים אחרים, ואני איתו באופן מלא בעניין הזה.

מירי רגב: כולנו באנו לדיון הזה במטרה אחת והיא לראות כיצד ניתן לקדם את הסוגיות במגזר הדרוזי.

מירי רגב: אגב, יש בעיות לא פחות קשות גם במגזר היהודי – שאף אחד לא יחשוב שהכול בסדר במגדל העמק, בקריית שמונה, באופקים ובירוחם.

מירי רגב: לא, ממש לא.

מירי רגב: אם חלק מכם היה מגיע לוועדת הכספים הוא היה רואה שגם שם יש בעיות.

מירי רגב: אבל זה לא משנה, אתכם מעניינות הבעיות אצלכם בבית.

מירי רגב: עניי עירך קודמים, אתם רוצים לראות אצלכם בבית את הבעיות שלכם.

מירי רגב: לא לחינם באו לכאן חברי הכנסת המובילים במגזר הדרוזי שדואגים למגזר הדרוזי, שמטפלים גם במגזר הדרוזי וגם במגזר היהודי, כדי שביחד נראה איך אנחנו מקדמים את הנושאים.

מירי רגב: האשם, אתה צריך להיות הרפרנט של העניין הזה במשרד ראש הממשלה.

מירי רגב: מה זה אומר רפרנט?

מירי רגב: זה אומר שתהיה לנו טבלה מסודרת עם הסכום שהוקצב פר משרדים ופר כפרים, תכנון מול ביצוע.

האשם חוסין: זה קיים, אבל לא ביקשתם את זה לדיון.

מירי רגב: אתה צודק.

מירי רגב: לא באתי אליך בטענה, חס וחלילה.

מירי רגב: אני אומרת כרגע שלמפגש הבא תהיה לנו טבלה מסודרת שנקבל אותה מראש.

מירי רגב: גם אנחנו נוכל ללמוד אותה.

מירי רגב: אנחנו לא נעשה יותר דיונים כלליים.

מירי רגב: אנחנו נתייעץ יחד איתך, אתה שותף למהלך יחד איתנו.

מירי רגב: אנחנו נשב כצוות ואנחנו נחליט שאנחנו דנים על שני נושאים: שיכון ובינוי, מתאר, וזהו.

מירי רגב: ראשי מועצות או ממלאי מקום, נציגים אחרים שירצו לבוא יבואו.

מירי רגב: מי שלא – אנחנו חוסכים לכם את הדלק.

מירי רגב: אנחנו נעשה את הדיונים ונעדכן אתכם.

מירי רגב: אבל גם לכם יש אחריות.

מירי רגב: כמו שיושבים פה ראשי עיר יהודים גם לכם יש מחויבות.

מירי רגב: הם באים לפה כל יום שני ומראים מי הם לחברי הכנסת ולשרים גם אתם בוחרים ולא משנה לאיזה מפלגות.

מירי רגב: אתם אזרחים.

מירי רגב: אני יודעת שזה קשה.

מירי רגב: לכולם יש בעיות, אבל האחריות היא לא רק עליי ועל האנשים שיושבים פה ועל המשרדים שיושבים פה.

מירי רגב: האחריות היא על כולנו לקדם את העניין.

מירי רגב: אני לא אגיד לכם שנצליח לקדם את הכול, לא.

מירי רגב: מי שיגיד לכם את זה, תסתכלו עליו ולא עליי.

מירי רגב: אבל אם נקבל את ההחלטות, נשב מול הטבלה, נראה תכנון מול ביצוע, נראה את הפערים שבמקומות שמייצגים את רוב המקומות ובהם נטפל ונשים דגש, אני מאמינה שנצליח להביא להתקדמות של הדברים, בעיקר כשיש לנו את האשם במשרד ראש הממשלה שיש לו תפקיד.

מירי רגב: הוא בא לשם כי הוא רוצה והוא רתום לטובת העניין הזה.

מירי רגב: לכן, אנחנו נשב יחד.

מירי רגב: יהיו שני משרדים בכל הדיונים: משרד האוצר ומשרד ראש הממשלה.

מירי רגב: אל תחשוב שקיבלת פטור, לא קיבלת פטור.

אריאל יוצר: אני אשמח לבוא ולהגיע.

מירי רגב: אתה תבוא לא עם מספרים כלליים.

מירי רגב: אנחנו אוהבים גם טבלאות.

מירי רגב: אני צריכה לראות בעיניים מה שמדברים איתי, טבלאות מסודרות, מי ניצל וכמה כסף אתם כבר לקחתם לקופה של המדינה ולאן זה הלך.

מירי רגב: אתה אומר כלום, ואומר כאן חסון שכן.

מירי רגב: אני רוצה להגיד: חסון, טעית.

מירי רגב: הלוואי וחסון יבוא לדיון הבא ויגיד לפרוטוקול: טעיתי.

מירי רגב: נכון, חסון?

מירי רגב: שהכסף לא חזר למשרד האוצר, שהוא נוצל.

אכרם חסון: זה מה שאני רוצה.

מירי רגב: יפה, זה העניין.

מנחם יחזקאלי: עדיין לא קיבלנו את תקציבי 2012, אנחנו באמצע השנה.

מירי רגב: לכן, האשם ירכז את הכול מכל המשרדים.

מירי רגב: עזבו רגע את הציניות, אני יודעת שזה קשה וכל אחד מדבר פה מהכאבים האישיים שלו.

מירי רגב: אנחנו רוצים לקדם את זה.

מירי רגב: לכן, כל משרד גם יעביר.

מירי רגב: אני מבקשת ממנהלת הוועדה, מליאת, לקבל את הטבלה הזאת.

מירי רגב: האשם, כמה זמן אתה צריך בשביל להכין את הטבלה?

האשם חוסין: שבוע.

מירי רגב: שבוע, יפה.

מירי רגב: תוך שבוע תגיע טבלה.

מירי רגב: אנחנו נשב לדיון יחד עם האשם ומשרד האוצר כדי לראות את הטבלה ולקבל החלטה באיזה שני נושאים נטפל.

מירי רגב: הדיון הבא שלי, דיון מסכם, בנושא הפריפריה הוא ב-17 או ב-19 ליולי.

מירי רגב: הוא אמור להתעסק בתעסוקה באזור רמת הגולן.

מירי רגב: זה היה הנושא בעקבות הביקור שהיה בקצרין.

מירי רגב: אני אחלק את הדיון לשניים.

מירי רגב: חלק אחד יהיה בזה והחלק השני יהיה בנושאים שאנחנו בצוות נחליט עליהם - שני נושאים שנדון בהם בנושא המגזר הדרוזי כדי שיראו קודם כל שיש המשכיות.

מירי רגב: בלי שום קשר לזה, כולנו, וגם יריב לוין, נכתוב מכתב לראש הממשלה.

מירי רגב: אני מקבלת את מה שאמר כאן מגלי, הוא אמר דבר נכון.

מירי רגב: לפני התקציב נעביר מכתב שאנחנו מבקשים להיפגש איתו יחד עם האשם.

מירי רגב: נציג את הנושאים, וכדי שלא יבואו ויגידו: אנחנו שומעים את זה בפעם הראשונה.

מירי רגב: בישיבות ועדת תקציב ההוא יתחיל "להתחמם", זה יותר גרוע ממני.

מירי רגב: יש אותו ואותו ויש את שי חרמש.

מירי רגב: כולנו צריכים לקחת ריטלין בדיון.

מירי רגב: בואו נראה אם אנחנו נגיד: אנחנו לא מעבירים תקציבים, כן מעבירים תקציבים.

מירי רגב: אני מבקשת שגם חבר הכנסת ידע מזה, אנחנו גם נדבר על זה עם חבר הכנסת גפני, ונראה איך אנחנו מקדמים את העניין הזה.

מירי רגב: אנחנו נתקדם בטבלה מסודרת של פערי תכנון מול ביצוע, נבחר כל הזמן שני נושאים שעליהם ניתן זום.

מירי רגב: הדיון הבא יהיה לפני היציאה לפגרה, ולקראת אוקטובר, ונבקש את הדיון עם ראש הממשלה.

מירי רגב: אני מקווה שלאט לאט נקדם את העניינים.

מירי רגב: ועכשיו אני אומרת לכם, חבורה של בכיינים, אל תבואו.

מירי רגב: אם אתם תבואו ותגידו לי: אנחנו באים ואתם לא מקדמים וכן מקדמים, ובאים לעשרים אלף ועדות, אל תבואו.

מירי רגב: מי שרוצה לבוא שיבוא.

מירי רגב: יש לי מטרה אמיתית יחד עם האנשים פה כדי לקדם את הנושאים.

מירי רגב: יכול להיות שלא הצלחנו מספיק ושאנחנו צריכים לעשות יותר.

מירי רגב: יש לנו הרבה נושאים לטפל בהם לא רק במגזר הדרוזי אלא גם בהרבה מאוד דברים אחרים.

מירי רגב: אני רואה בכם שותפים של אמת לבניית הארץ הזאת ולבניית העם הזה.

מירי רגב: אנחנו נעשה את הכול כדי לקדם את הנושאים ביחד, ובעזרת השם נעשה ונצליח.

מירי רגב: תודה רבה לכל מי שהגיע.